GRADSKO VIJEĆE - PRIJEDLOG -

Klasa:

Urbroj:

Karlovac,

Na temelju članka 11. stavak (2) Zakona o poticanju razvoja malog gospodarstva (NN br. 29/02, 63/07, 53/12, 56/13, 121/16), članka 34. i 97. Statuta Grada Karlovca ( "Glasnik Grada Karlovca" br. 01/15-potpuni tekst, 3/18 i 13/18), Gradsko vijeće Grada Karlovca na \_\_ sjednici održanoj dana \_\_\_\_\_\_\_\_\_ 2020. god. donosi

## PROGRAM MJERA POTICANJA RAZVOJA TURIZMA

## NA PODRUČJU GRADA KARLOVCA ZA 2021.GOD.

**I. OSNOVNE ODREDBE**

Članak 1.

Ovim Programom mjera poticanja razvoja turizma na području Grada Karlovca za 2021. god. (u daljnjem tekstu: Program) utvrđuju se svrha i ciljevi Programa, nositelji, način provedbe i sredstva za provedbu te se definiraju aktivnosti Programa.

Članak 2.

Svrha ovog Programa je stvaranje povoljnog poduzetničkog okruženja za bavljenje turizmom, poticanje gospodarskih subjekata na bavljenje turističkom djelatnošću, stvaranje preduvjeta za razvoj turizma i promoviranje Karlovca kao poželjne turističke destinacije, a sve s osnovnim ciljem smanjenja broja nezaposlenih na području Karlovca i poboljšanja financijskih rezultata poslovanja gospodarskih subjekata.

Kao posebni, odnosno pojedinačni ciljevi očekuju se: veći broj tvrtki koje se bave turističkom djelatnošću ili im je djelatnost vezana uz turizam, povećanje broja turista i posjetitelja, kvalitetnija ostala turistička ponuda, brojnija i kvalitetnija ponuda kulturnih, zabavnih i sportskih sadržaja od značaja za turizam, unaprjeđenija mala turistička infrastruktura te uređeniji i ljepši grad, a time i bolji image grada na turističkom tržištu.

**II AKTIVNOSTI, NOSITELJI, NAČIN PROVEDBE I PLANIRANA SREDSTVA**

Članak 3.

Za provedbu Programa ukupno je planirano **1.818.000,00 Kn**, a planirane aktivnosti, nositelji, način provedbe i iznosi sredstava za provedbu određeni su kako slijedi:

**1.** **PROMIDŽBA TURIZMA GRADA KARLOVCA**

**Iznos: 28.000,00 Kn**

**1.1. Usluge promidžbe i informiranja**

*Planirana sredstva:* 5.000,00 Kn.

*Opis aktivnosti:*

Izrada promotivnih materijala potrebnih za promidžbu turizma grada Karlovca te izradu dokumenata potrebnih za provedbu manifestacija i drugih turističkih projekata Grada Karlovca

*Način provedbe:* Nabava usluga.

*Nositelj:* Grad Karlovac, UO za gospodarstvo, poljoprivredu i turizam.

**1.2. Rashodi za usluge**

*Planirana sredstva:* 20.000,00 Kn.

*Opis aktivnosti:* Ova sredstva koristit će se za dodatno informiranje turista van sustava Turističkih zajednica, aktivnosti vezane uz turizam i promociju turizma (troškovi za grafičke i tiskarske usluge, intelektualne i osobne usluge, autorski honorari, osiguranje manifestacija i druge usluge vezane uz turizam).

*Način provedbe:* Nabava usluga.

*Nositelj:* Grad Karlovac, UO za gospodarstvo, poljoprivredu i turizam.

**1.3. Ostali nespomenuti rashodi poslovanja**

*Planirana sredstva:* 3.000,00 Kn.

*Opis aktivnosti:* Ova sredstva koristit će se za naknadu za rad na manifestacijama, troškove reprezentacije izvođača na manifestacijama, osiguranje opreme na manifestacijama i sl.

*Način provedbe:* Nabava usluga.

*Nositelj:* Grad Karlovac, UO za gospodarstvo, poljoprivredu i turizam.

**2. MALA TURISTIČKA INFRASTRUKTURA**

**Iznos: 130.000,00 Kn**

**2.1. Rashodi za usluge**

*Planirana sredstva:* 40.00,00 Kn.

*Opis aktivnosti:* Ova sredstva koristit će se za postavljanje (montažu i demontažu) drvenih montažnih objekata u vlasništvu Grada (11 drvenih montažnih kućica) te za najam dodatnih kućica ili druge opreme ovisno o potrebama pojedine manifestacije. Osim rečenog, sredstva će se prema potrebi koristiti i za druge usluge vezane uz malu turističku infrastrukturu kao što su usluge obnove postojeće ili postavljanje nove turističke interpretacije na terenu.

*Način provedbe:* Nabava usluga.

*Nositelj:* Grad Karlovac, UO za gospodarstvo, poljoprivredu i turizam.

**2.2. Uređenje grada u turističke svrhe "Zeleni cvijet"**

*Planirana sredstva:* 90.000,00 Kn.

*Opis aktivnosti:* Kroz ovu aktivnost dodatno se uređuju javne površine na način da se nabavlja cvijeće i tegle za prozore u najužem gradskom centru, osobito u Zvijezdi, dodatno se uređuju zelene i druge javne površine za koje se smatra da su turistički atraktivne, te se nabavlja i popravlja oprema od turističkog značaja.

*Način provedbe:* Subvencija Nositelju.

*Nositelj:* Turistička zajednica Grada Karlovca uz pomoć i suradnju UO za gospodarstvo, poljoprivredu i turizam i tvrtke Zelenilo koji zajednički utvrđuju potrebe i prioritete u ovom području.

**3. MANIFESTACIJE I RAZNA DOGAĐANJA**

**Iznos: 860.000,00 Kn**

**3.1. Rashodi za usluge za manifestacije**

*Planirana sredstva:* 340.000,00 Kn.

*Opis aktivnosti:* Ova sredstva namijenjena su za troškove raznih usluga kod provedbe manifestacija Adventska događanja i doček Nove godine te drugih manjih manifestacija kojima je nositelj Grad Karlovac ili za koje Grad Karlovac pruža podršku trećim stranama-organizatorima manifestacija.

*Način provedbe:* Nabava usluga.

*Nositelj:* Grad Karlovac, UO za gospodarstvo, poljoprivredu i turizam.

**3.2. Manifestacija Dani piva**

*Planirana sredstva:* 500.000,00 Kn.

*Opis aktivnosti:* Ovim sredstvima financirat će se provedba tradicionalne manifestacije Dani piva Karlovac kojoj je organizator Grad Karlovac.

*Način provedbe:* Nabava usluga.

*Nositelj:* Grad Karlovac, UO za gospodarstvo, poljoprivredu i turizam.

**3.3. Manifestacija Ivanjski krijes**

*Planirana sredstva:* 10.000,00 Kn.

*Opis aktivnosti:* "Ivanjski krijes" je najstarija gradska manifestacija koju u suradnji s Turističkom zajednicom Grada Karlovca organiziraju Gradska četvrt Banija i Gradska četvrt Gaza. Gradske četvrti, svaka na svojoj strani rijeke Kupe postavlja "krijes" koji se pali u večernjim satima s početkom spuštanja mraka, a ovom događaju prethode društvene igre natjecanja između stanovnika Banije i Gaze kao što su potezanje užeta i drugo. Ova manifestacija je popraćena i drugim događajima koje uglavnom organizira Turistička zajednica Grada Karlovca.

*Način provedbe:* Subvencija Nositeljima.

*Nositelj:* Gradske četvrti Banija i Gaza.

**3.4. Blagdanska događanja Uskrs, Advent i Franjevački samostan**

*Planirana sredstva:* 10.000,00 Kn.

*Opis aktivnosti:* Sredstva su namijenjena za financiranje aktivnosti koje će se provesti u suradnji s Franjevačkim samostanom povodom Uskrsnih i Božićnih blagdana, a kroz ove aktivnosti radi se na prigodnom ukrašavanju vanjskih prostora u Zvijezdi, tj. Trgu bana J.Jelačića i dijelu Radićeve ulice. Osim ukrašavanja, postavljaju se tematske izložbe, provode se kreativne radionice izvode se koncerti i provode druge prigodne aktivnosti. Osim rečenog, dio sredstava je namijenjen i za potporu rada Muzeja Franjevačkog samostana.

*Način provedbe:* Subvencija Nositelju.

*Nositelj:* Franjevački samostan.

**4. POTPORE TURISTIČKOJ ZAJEDNICI GRADA KARLOVCA**

**Iznos: 800.000,00 Kn**

**4.1. Sufinanciranje manifestacija u organizaciji TZ Grada**

*Planirana sredstva:* 400.000,00 Kn.

*Opis aktivnosti:* TZ Grada Karlovca je prema svom Programu rada organizator, suorganizator ili podupiratelj raznih manifestacija (Proljetne promenade, Ivanjski krijes, Vikend na Dubovcu, Advent i druge) koje su od interesa za turizam grada Karlovca. Ova sredstva namijenjena su za sufinanciranje tih manifestacija kako bi se poboljšala kvaliteta i broj manifestacija te omogućili dodatni sadržaji posjetiteljima.

*Način provedbe:* Subvencija Nositelju.

*Nositelj:* Turistička zajednica Grada Karlovca.

**4.2. Projekti i aktivnosti TZ Grada**

*Planirana sredstva:* 100.000,00 Kn.

*Opis aktivnosti:* Turistička zajednica Grada Karlovca provoditi će projekte i aktivnosti prema svom Planu rada za 2021. g. koji donosi Turističko vijeće i Skupština Turističke zajednice. Iz sredstava Grada Karlovca sufinancirat će se dio tih projekata i aktivnosti.

*Način provedbe:* Subvencija Nositelju.

*Nositelj:* Turistička zajednica Grada Karlovca.

**4.3. Potpora Turističkoj zajednici Grada za promociju destinacije**

*Planirana sredstva:* 100.000,00 Kn.

*Opis aktivnosti:* Ovim sredstvima sufinancirati će se promidžba koju TZ Grada provodi putem zajedničkog oglašavanja kroz sustav Hrvatske turističke zajednice, a na ovaj način se sredstva TZ multipliciraju tako da na dio vlastitih sredstava HTZ donira višestruko ( 5 puta) veći iznos za oglašavanje. TZ će sukladno svom Programu rada promovirati destinaciju, manifestacije i pojedine atrakcije, a troškovi promidžbe TZ odnose se na pripremu za oglašavanje (izrada vizuala, tekstova, i dr.) te samo oglašavanje u medijima (online i offline komunikacija) i drugo.

*Način provedbe:* Subvencija Nositelju.

*Nositelj:* Turistička zajednica Grada Karlovca.

**4.4. Tekuće donacije u novcu za redovno poslovanjeTZGK**

*Planirana sredstva:* 200.000,00 Kn.

*Opis aktivnosti:* Sredstva su namijenjena za troškove redovnog rada TZ Grada Karlovca (troškovi prostora, uredski troškovi, troškovi plaća i drugi) s obzirom na neizvjesnost punjenja proračuna TZ Grada iz vlastitih prihoda.

*Način provedbe:* Subvencija Nositelju.

*Nositelj:* Turistička zajednica Grada Karlovca.

**III.** **ZAVRŠNA ODREDBA**

Članak 4.

Ovaj Program stupa na snagu osmog dana od dana objave u "Glasniku Grada Karlovca".

PREDSJEDNIK GRADSKOG VIJEĆA

Matija Furač, struč.spec.oec.

**OBRAZLOŽENJE**

Ovaj Program mjera poticanja razvoja turizma na području Grada Karlovca za 2021. godinu (u daljnjem tekstu: Program) predložen je s ciljem poticanja razvoja turizma koji je danas sve značajnija grana gospodarstva i na području Karlovca.

Za provedbu ovog Programa predviđeno je 1.818.000,00 Kn kako je to utvrđeno u Nacrtu prijedloga Proračuna Grada Karlovca za 2021. g. u odjeljku: "Programu 5001 - RAZVOJ TURIZMA". Prijedlog aktivnosti ovog Programa izradio je Upravni odjel za gospodarstvo, poljoprivredu i turizam koji je zadužen i za njihovu provedbu, odnosno za nadzor nad trošenjem onih sredstava koja će biti dodijeljena drugim korisnicima.

Programom se planira:

- financiranje promidžbe turizma Grada Karlovca s iznosom 28.000,00 kn,

- financiranje male turističke infrastrukture s iznosom 130.000,00 kn,

- financiranje manifestacija i raznih događanja s iznosom 860.000,00 kn i

- dodjela potpore Turističkoj zajednici Grada Karlovca u ukupnom iznosu 800.000,00 kn.

Osim promocije Karlovca kao poželjne turističke destinacije, svrha ovog Programa je da se doprinese stvaranju preduvjeta za razvoj turizma kako bi se gospodarski subjekti potaknuli na bavljenje turističkom djelatnošću, a s ciljem smanjenja broja nezaposlenih, te ostvarenja boljih rezultata poslovanja poduzetnika koji se bave turizmom i poduzetnika na čije poslovanje pozitivno utječe veća turistička aktivnost.

Predlaže se Gradskom vijeću da donese Program razvoja turizma na području grada Karlovca za 2021.god. kako je predloženo u materijalima.

Karlovac, 17. studenog, 2020.g.

PROČELNICA ODJELA

Daniela Peris, struč.spec.oec.