**REPUBLIKA HRVATSKA**

**KARLOVAČKA ŽUPANIJA**

|  |  |
| --- | --- |
| grb-sw | **GRAD KARLOVAC** |

GRADSKO VIJEĆE

Klasa:

Ur. broj:

U Karlovcu,

**PRIJEDLOG**

Na temelju članka 11. stavak (2) Zakona o poticanju razvoja malog gospodarstva (NN br. 29/02, 63/07, 53/12, 56/13, 121/16), članaka 34. i 97. Statuta Grada Karlovca (Glasnik Grada Karlovca br. 01/2015 – Potpuni tekst, 03/2018 i 13/2018), Gradsko vijeće Grada Karlovca na \_\_. sjednici održanoj dana \_\_.\_\_. 2020. godine donosi slijedeći

**PROGRAM RAZVOJA MALOG I SREDNJEG PODUZETNIŠTVA**

**NA PODRUČJU GRADA KARLOVCA ZA 2021. GODINU**

1. **OSNOVNE ODREDBE**

**Članak 1.**

Ovim Programom razvoja malog i srednjeg poduzetništva na području Grada Karlovca za 2021. godinu (u daljem tekstu: Program), uređuju se njegova svrha i ciljevi, korisnici i nositelji za provedbu, područja primjene, sredstva za realizaciju, te provedba mjera i uvjeti dodjele sredstava koja predstavljaju potpore male vrijednosti.

Ovaj Program predstavlja akt na temelju kojeg se dodjeljuju potpore male vrijednosti u smislu **Uredbe Komisije (EU) br. 1407/2013**. od 18. prosinca 2013. godine o primjeni članka 107. i 108. Ugovora o funkcioniranju Europske unije na potpore male vrijednosti (OJ EU L 323, 24.12.2013. p.l.) u daljnjem tekstu de minimis Uredba.

**Članak 2.**

Svrha ovog Programa je stvaranje povoljnog poduzetničkog okruženja za djelovanje poduzetnika i institucija te udruga koje podupiru poduzetništvo, razvijanje poduzetničke klime i osiguranje preduvjeta za poticanje poduzetničkih kompetencija na području Grada Karlovca (u daljnjem tekstu: Grad).

**Članak 3.**

Ciljevi ovog Programa su ublažavanje posljedica izazvanih koronavirusom, rast zaposlenosti, povećanje broja novo otvorenih tvrtki i obrta posebno onih koje pokreću mladi poduzetnici i poduzetnici početnici, uređenje prostora za poduzetnike (poduzetnička zona), te rast i razvoj malog i srednjeg poduzetništva temeljenog na znanju, inovacijama i novim tehnologijama.

Ciljevi iz stavka 1. ovog članka ostvaruju se provedbom mjera i aktivnosti planiranih ovim Programom.

1. **KORISNICI MJERA IZ PROGRAMA**

**Članak 4.**

Korisnici mjera iz ovog Programa mogu biti subjekti mikro i malog gospodarstva utvrđeni Zakonom kojim se uređuje poticanje razvoja malog gospodarstva koji posluju i imaju registrirano sjedište ili podružnicu na području Grada Karlovca, a obrtnici i fizičke osobe i prebivalište, te čija je lokacija ulaganja na području Grada Karlovca, koji nemaju nepodmirenih obveza prema Gradu Karlovcu kao i nepodmirenih obveza na ime javnih davanja koje prati Porezna uprava.

Korisnici ovog programa mogu biti institucije i udruge koje obavljaju gospodarsku djelatnost.

Iznimno od odredbe stavka 1. ovog članka, korisnici pojedinih mjera mogu biti i gospodarski subjekti (neovisno o veličini, vlasničkoj strukturi, te svom sjedištu odnosno prebivalištu), te fizičke osobe – korisnici pojedinih mjera, o čemu se donosi posebna odluka Gradskog vijeća.

1. **NOSITELJ PROGRAMA**

**Članak 5.**

Nositelj provedbe ovoga Programa je Grad Karlovac, Upravni odjel za gospodarstvo, poljoprivredu i turizam. Osim Grada, u provedbi pojedinih mjera iz Programa sudjeluju i pravne osobe koje su Programom utvrđene kao nositelji provedbe pojedinih mjera i aktivnosti.

1. **PODRUČJA PROGRAMA I POTICAJNE MJERE**

Članak 6.

Ovim Programom obuhvaćena su sljedeća područja poticaja razvoja malog i srednjeg poduzetništva s pripadajućim iznosima planiranih sredstava:

1. Mjere održivog poslovanja poduzetnika 860.500,00 kn
2. Promidžba poduzetništva i obrtništva 68.000,00 kn
3. Potpore Udruženju obrtnika Grada Karlovca 320.000,00 kn

**Sveukupno: 1.248.500,00 kn**

Članak 7.

Ovim Programom po pojedinim područjima planirane su sljedeće mjere i aktivnosti za poticanje malog i srednjeg poduzetništva te uređenje novih prostora za poduzetnike na području Grada Karlovca:

1. **ODRŽIVO POSLOVANJE PODUZETNIKA**

Planirana sredstva: 860.500,00 kn

* 1. **Potpore poduzetništvu**

Planirana sredstva: 860.500,00 kn

Opis aktivnosti: Dodjela bespovratnih potpora **mikro (do 10 zaposlenih) i malim (do 50 zaposlenih)** poduzetnicima za unapređenje poslovanja i otvaranje tvrtke u gospodarskoj djelatnosti koji doprinose ostvarivanju ciljeva utvrđenih ovim Programom.

Za 2021. godinu utvrđuju se slijedeće mjere:

**Mjera 1: Potpora za podmirenje inicijalnih troškova pokretanja gospodarske aktivnosti poduzetnika početnika**

**Mjera 2: Potpora za jačanje konkurentnosti poduzetnika**

**Mjera 3: Potpora za subvencija kamata na kredite**

**Mjera 4: Potpora poduzetnicima za sudjelovanje na sajmovima, izložbama i predavanjima te**

**promociju i brendiranje proizvoda i usluga**

**Mjera 5: Potpora za edukaciju poduzetnika**

**Mjera 6: Potpora za sufinanciranje troškova zakupa poslovnog prostora**

**Mjera 7: Potpora za nabavku dezinfekcijskih sredstava i zaštitne opreme**

Svakom poduzetniku može se u jednoj kalendarskoj godini dodijeliti svih vrsta potpora **u visini do 50.000,00 kn ukupno**. Jedna mjera ne isključuje drugu do iskorištenja maksimalnog iznosa.

Uvjete i kriterije za provođenje ovih mjera za 2021. godinu propisat će Gradonačelnik posebnim Pravilnikom koji će prije donošenja biti objavljen za javno savjetovanje s građanima i poslovnim subjektima.

Potpore prema ovom Programu prije svega će se dodjeljivati u **svrhu poticanja konkurentnosti** kroz ulaganja u suvremenu opremu i tehnologiju, povećanje produktivnosti i povećanje broja zaposlenih, posebno mladih poduzetnika i poduzetnika početnika.

**Učinak potpora** ovog Programa treba doprinijeti ostvarenju pokazatelja Kohezijske politike EU (2021 – 2027) kroz sljedeće rezultate:

* povećanje broja radnih mjesta
* inovacije i digitalizacija
* zelena ulaganja

Potpore male vrijednosti po ovom Programu mogu se dodijeliti od dana stupanja na snagu Pravilnika o dodjeli bespovratnih potpora male vrijednosti za subjekte malog gospodarstva u 2021. godini koji će donijeti Gradonačelnik temeljem kojeg se raspisuje javni poziv pa do iskorištenja sredstava, a najkasnije do 30. studenog 2021. godine.

Korisnici mjera iz ovog Programa mogu biti subjekti malog gospodarstva utvrđeni zakonom kojim se uređuje poticanje razvoja malog gospodarstva, a koji su u cijelosti u privatnom vlasništvu sa sjedištem odnosno prebivalištem na području Grada Karlovca.

Provođenje: Pravo na potpore korisnici ostvaruju podnošenjem zahtjeva na propisanom on line obrascu za svaku pojedinu mjeru i provjere zadovoljavanja uvjeta isključivo za već realizirane projekte, s datumom faktura nakon 01.01.2021. godine, osim za Mjeru 1 gdje se priznaju fakture nakon 01.01. 2020. godine. Potpore se isplaćuju na račun korisnika temeljem Rješenja Gradonačelnika.

Nositelj: Upravni odjel za gospodarstvo, poljoprivredu i turizam

1. **PROMIDŽBA PODUZETNIŠTVA I OBRTNIŠTVA**

Planirana sredstva: 68.000,00 kn

* 1. **Rashodi za usluge**

Planirana sredstva: 10.000,00 kn

Opis aktivnosti: Radionice namijenjene poduzetnicima i obrtnicima u cilju njihovog informiranja, usavršavanja, razmjene iskustva povezivanja, boljeg poslovanja i poticanja na korištenje europskih sredstava, te sufinanciranje troškova za suorganizaciju sajmova i sudjelovanje na drugim sajmovima kojima je Grad Karlovac pokrovitelj, te izrada promotivnih brošura i promidžba Poduzetničke zone Gornje Mekušje.

Provođenje: Nabava usluga

Nositelj: Upravni odjel za gospodarstvo, poljoprivredu i turizam

* 1. **Ostali financijski rashodi**

Planirana sredstva: 3.000,00 Kn

Opis aktivnosti: Rashodi koji se odnose na subvenciju kamata.

Provođenje: temeljem zahtjeva

Nositelj: Upravni odjel za gospodarstvo, poljoprivredu i turizam

* 1. **Usluge promidžbe i informiranja**

Planirana sredstva: 50.000,00 kn

Opis aktivnosti: Financiranje promidžbenih aktivnosti za jačanje vidljivosti Grada Karlovca na poduzetničkoj i investicijskoj karti Hrvatske, promidžba Poslovne zone Gornje Mekušje, izrade godišnje analize o stanju gospodarstva Grada Karlovca i nabava drugih podataka vezanih za potrebe odjela.

Provođenje: Nabava usluga

Nositelj: Upravni odjel za gospodarstvo, poljoprivredu i turizam

* 1. **Ostali nespomenuti rashodi poslovanja**

Planirana sredstva: 5.000,00 kn

Opis aktivnosti: Troškovi koji nastaju prilikom organizacije događanja vezanih na poduzetništvo (reprezentacija za radionice i sajmove, pokroviteljstva i sl.).

Provođenje: Nabava usluga

Nositelj: Upravni odjel za gospodarstvo, poljoprivredu i turizam

1. **POTPORE UDRUŽENJU OBRTNIKA GRADA KARLOVCA**

Planirana sredstva: **320.000,00 kn**

* 1. **Organizacija gospodarskog manifestacija i aktivnosti**

Iznos: 320.000,00 kn

Opis aktivnosti: Subvencija troškova Udruženju obrtnika Grada Karlovca za organizaciju manifestacije „Gospodarski sajam“ te za provođenje aktivnosti za organizaciju stručnih seminara, informatičko obrazovanje obrtnika, sajamske nastupe i izložbe i održavanje radionica, u svrhu promoviranja karlovačkih obrta, obrtnika, OPG-a s ekološkim predznakom, obrtničkih zanimanja i obrazovnih programa općenito i drugih poslovnih subjekata.

Provođenje: Temeljem zahtjeva korisnika

Nositelj: Hrvatska obrtnička komora – Udruženje obrtnika grada Karlovca, HGK-Županijskoj komori Karlovac, Veleučilište u Karlovcu

1. **PROVEDBA MJERA I UVJETI DODJELE SREDSTAVA IZ PROGRAMA KOJA PREDSTAVLJAJU POTPORU MALE VRIJEDNOSTI**

Članak 8.

Za provedbu mjera iz ovog Programa, koje sukladno Zakonu predstavljaju potporu male vrijednosti Grad raspisuje Javni poziv.

Javni poziv raspisuje Upravni odjel za gospodarstvo, poljoprivredu i turizam, a objavljuje se na službenim internetskim stranicama Grada Karlovca [www.karlovac.hr](http://www.karlovac.hr). Javni poziv otvoren je za podnošenje prijava do iskorištenja sredstava planiranih Proračunom Grada Karlovca za 2021. godinu, a najduže do 30. studenog tekuće godine.

Tekst Javnog poziva sadrži prihvatljive korisnike i uvjete za dodjelu potpora, neprihvatljive korisnike, mjere potpora, rokove i način podnošenja zahtjeva i podatke o informacijama.

Na osnovu objavljenog Javnog poziva, dostavljenih zahtjeva i provjere zadovoljavanja uvjeta pojedinih mjera potpora Gradonačelnik donosi Rješenje o dodjeli potpore male vrijednosti redoslijedom zaprimanja zahtjeva do utroška sredstava predviđenih ovim Programom.

U Rješenju iz prethodnog stavka navodi se ime korisnika potpore, dodijeljeni iznos i mjera potpore. Cjelokupni iznos potpore uplaćuje se na žiro- račun korisnika.

Bespovratna novčana sredstva koja se temeljem ovog Programa dodjeljuju subjektima malog gospodarstva smatraju se **državnim potporama male vrijednosti** (de minimis potporama) te stoga postoji obveza primjene uvjeta za dodjelu potpore male vrijednosti sukladno važećim pravilima o potporama male vrijednosti iz Uredbe komisije (EU) br. 1407/2013. od 18. prosinca 2013. (Službeni list Europske unije, serija L, broj 352/1, 24. prosinca 2013.). Osnovne odredbe iz ove Uredbe su:

Potporom male vrijednosti smatra se svaka potpora pojedinom poduzetniku čiji ukupni iznos **ne prelazi 200.000,00 eura** u kunskoj protuvrijednosti prema srednjem tečaju Hrvatske narodne banke na dan isplate u razdoblju od tri fiskalne godine (tekuća i dvije prethodne godine), neovisno o razini davatelja koji dodjeljuje potporu male vrijednosti (ministarstva, gradovi, županije i sl.). Pri tome, ukupna potpora male vrijednosti koja se dodjeljuje poduzetniku u sektoru cestovnog prometa ne smije premašiti 100.000,00 eura tijekom bilo kojeg razdoblja od tri fiskalne godine.

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, neovisno o datumu isplate potpore male vrijednosti poduzetniku.

Prije dodjele potpore male vrijednosti, korisnik potpore dužan je davatelju potpore (u ovom slučaju Gradu Karlovcu) dostaviti izjavu o svim drugim potporama male vrijednosti koje je zaprimio tijekom tekuće godine kao i tijekom prethodne dvije fiskalne godine, neovisno o razini davatelja potpora male vrijednosti, kako bi se izbjegla moguća prekomjerna dodjela državne potpore.

Davatelj državne potpore prilikom dodjele državne potpore male vrijednosti ima obvezu izvijestiti korisnika potpore da mu je dodijeljena potpora male vrijednosti i voditi evidenciju o dodijeljenim potporama male vrijednosti po pojedinim korisnicima.

Grad Karlovac će podatke o dodijeljenim potporama male vrijednosti, sukladno Pravilniku o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti ("Narodne novine" br. 125/2017), dostaviti Ministarstvu financija RH na način propisan rečenim Pravilnikom.

Na ovaj Program na odgovarajući način primjenjuje se i Zakon o pravu na pristup informacijama (NN 25/13, 85/15) i Zakon o provedbi Opće uredbe o zaštiti podataka (NN 42/18).

1. **ZAVRŠNA ODREDBA**

Ovaj Program stupa na snagu osmog dana od dana objave u Glasniku Grada Karlovca.

PREDSJEDNIK GRADSKOG VIJEĆA

Matija Furač, struč.spec.oec

**OBRAZLOŽENJE**

Člankom 11. stavak 2. Zakona o poticanju razvoja malog gospodarstva (NN br. 29/02, 63/07, 53/12, 56/13, 121/16) predviđeno je da jedinice područne (regionalne) i lokalne samouprave izrađuju vlastite programa i planove, pripremaju informacijsko – dokumentacijske podloge za pripremu strateških i drugih akata, predlažu razvojne projekte, prate, analiziraju i izvještavaju o provedbi projekata i poticajnih mjera iz područja malog gospodarstva.

Temeljem navedenog Zakona planiran je Program 5000 RAZVOJ MALOG I SREDNJEG PODUZETNIŠTVA u ukupnom iznosu od 1.248.500,00 kn. Prijedlog aktivnosti i projekata iz ovog Programa izradio je Upravni odjel za gospodarstvo, poljoprivredu i turizam koji je djelomično zadužen i za njihovu provedbu, odnosno za nadzor nad trošenjem onih sredstava koja će biti dodijeljena drugim korisnicima.

Ovim Programom utvrđeni su korisnici programa, nositelji programa, područja poticanja razvoja poduzetništva, poticajne mjere, te način provedbe programa.

Svrha ovog Programa je stvaranje povoljnog poduzetničkog okruženja za djelovanje poduzetnika, razvijanje poduzetničke klime i osiguranje preduvjeta za razvoj poduzetničkih sposobnosti na području Grada Karlovca.

O tome koliko će se povećati obujam gospodarstva Grada Karlovca uvelike ovisi o malom i srednjem poduzetništvu. S obzirom na ogroman utjecaj velikih poduzeća, dugoročno će biti potrebno tražiti izvore rasta kroz malo i srednje poduzetništvo kako bi se kumulativni pokazatelji Grada Karlovca poboljšali. Stoga su glavni ciljevi ovog Programa poticanje zapošljavanja iz svih kategorija radno sposobnih osoba, otvaranja novih gospodarskih subjekata, uređenje novih prostora za poduzetnike i općenito razvoj gospodarstva Grada Karlovca, povećanje aktivnosti u obrtništvu, te mikro, malom i srednjem poduzetništvu, sufinanciranje kvalitetnih i razvojnih poduzetničkih projekta, pomoć revitalizaciji poslovnih subjekata sa smanjenim kapacitetima, pomoć razvoju novih perspektivnih tržišno konkurentnih zanimanja i djelatnosti, sufinanciranje diverzifikacije i digitalizacije poslovnih subjekata, prikupljanje podataka, analiza i praćenje stanja u gospodarstvu, pomoć udruženjima iz sektora obrtništva, te promocija karlovačkog gospodarstva u cijelosti.

Predlaže se Gradskom vijeću da donese Program razvoja malog i srednjeg poduzetništva na području Grada Karlovca za 2021. godinu kako je predloženo u ovim materijalima.

Pročelnica:

Daniela Peris, struč.spec.oec