GRADSKO VIJEĆE

KLASA: …….

URBROJ: ……

Karlovac, …….

prijedlog

Na temelju članka 141. i 143. Zakona o odgoju i obrazovanju u osnovnoj i srednjoj školi (Narodne novine 92/10, 105/10, 90/11,86/12, 126/12, 94/13, 152/14, 07/17, 68/18, 98/19 i 64/20) i članaka 34. i 97. Statuta Grada Karlovca (Glasnik Grada Karlovca br. 01/15 – potpuni tekst, 3/18, 13/18 i 6/20) Gradsko vijeće Grada Karlovca je na \_\_\_\_\_ sjednici održanoj dana \_\_\_\_\_\_\_\_ 2020. godine donijelo sljedeći

**PROGRAM**

**JAVNIH POTREBA OSNOVNIH ŠKOLA**

**IZNAD ZAKONSKOG STANDARDA ZA 2021. GODINU**

**I.**

**UVOD**

Program javnih potreba osnovnih škola iznad zakonskog standarda za 2021. godinu (u daljnjem tekstu Program), poticajni je program koji se financira iz Proračuna grada Karlovca s ciljem unapređenja karlovačkog osnovnoškolskog sustava i to kroz: unapređenje standarda objekata u kojima se odvija odgojno obrazovni rad, omogućavanje stručnog usavršavanja učitelja i stručnih suradnika, poticanje i financiranje izvannastavnih i izvanškolskih aktivnosti učenika, stvaranje poticajnog, sigurnog i suradničkog odnosa u školi i poticanje zdravih odnosa suradnje između svih članova školske zajednice.

**II.**

**PLANIRANA SREDSTVA**

U Proračunu Grada Karlovca za 2021. godinu planirani iznos od 2.668.012,00 kuna za Program javnih potreba u osnovnom školstvu iznad zakonskog standarda raspoređuje se na sljedeći način:

|  |  |  |
| --- | --- | --- |
| Red. Br. | **NAZIV AKTIVNOSTI** | **Planirana sredstva** |
|  | **OSTALE AKTIVNOSTI** | 24.000,00 |
| 2. | **PRODUŽENI BORAVAK** | 1.234.012,00 |
| 3. | **PRIJEVOZ UČENIKA – iznad standarda** | 300.000,00 |
| 4. | **RAD S DAROVITIM UČENICIMA OŠ** | 20.000,00 |
| 5. | **PREVENCIJA OVISNOSTI** | 40.000,00 |
| 6. | **ŠKOLA U PRIRODI** | 50.000,00 |
| 7. | **NABAVA OBRAZOVNOG MATERIJALA ZA UČENIKE OSNOVNIH ŠKOLA** | 1.000.000,00 |
|  | **UKUPNO** | **2.668.012,00** |

**III.**

**OPIS AKTIVNOSTI I NAČIN ISPLATE SREDSTAVA**

**1. OSTALE AKTIVNOSTI**

Unutar škole i programa osnovno školskog obrazovanja koje je redovno, učenici osnovnih škola aktivni su i u izvannastavnim i izvanškolskim aktivnostima. Grad financira, stimulira i potiče angažman učenika u ovim oblicima aktivnosti.

U izvannastavne aktivnosti ubrajaju se različiti sadržaji koji su od velike koristi za dječji svestrani razvoj kao što su sport, glazba, učenje, škola plivanja za djecu s posebnim potrebama u Centru za odgoj i obrazovanje djece i mladeži i usvajanje novih vještina. Sredstva će se doznačiti prema zahtjevima škola putem interne pisane procedure-lokalne riznice.

1. **PRODUŽENI BORAVAK**

Produženi boravak provodi se u sljedećim školama:

* OŠ Švarča-četiri grupe
* OŠ Grabrik-dvije grupe
* OŠ Dubovac-četiri grupe
* OŠ Braća Seljan-dvije grupe
* OŠ Dragojla Jarnević-tri grupe
* OŠ Banija-dvije grupe
* OŠ Turanj-jedna grupa

Produženi boravak provodi se u ukupno 7 gradskih škola kojeg pohađa oko 430 učenika na području grada Karlovca.

Produženi boravak je izvannastavni program za djecu nižih razreda osnovne škole (od prvog do četvrtog razreda) s organiziranim boravkom, prehranom i učenjem u prostorima škole nakon ili prije nastave. Osnovni cilj produženog boravka je djecu zbrinuti nakon nastave dok su roditelji na radnom mjestu i organiziranim samostalnim radom učenika uz pomoć učitelja izraditi domaću zadaću, samostalno učiti, izvoditi istraživačke projekte, a osmišljeni su i sportsko rekreacijski, tehničko radni i kulturno umjetnički programi.

Grad Karlovac sufinancira program produženog boravka za isplatu plaća i ostalih materijalnih prava učitelja. Mjesečna subvencija roditelja-korisnika usluga u sufinanciranju programa produženog boravka iznosi 150,00 kuna po učeniku. Troškove prehrane učenika podmiruju roditelji. Prijedlog jedinstvene cijene donosi se na Stručnom skupu ravnatelja osnovnih škola grada Karlovca. Odluku o cijeni obroka donosi ravnatelj škole.

Sredstva će se doznačiti prema zahtjevima škola putem interne pisane procedure-lokalne riznice.

**3. PRIJEVOZ UČENIKA – IZNAD STANDARDA**

**a) Usluge prijevoza učenika osnovnih škola**

Sukladno zakonskim odredbama, prijevoz učenika osnovnih škola financira se u okviru decentraliziranih funkcija u školstvu. Za učenike koji ne udovoljavaju kriterijima za ostvarivanje prava na financiranje troškova prijevoza, Grad Karlovac dodatno osigurava sredstva iznad zakonskog standarda i to za učenike od I. do IV. razreda koji su udaljeni od kuće do škole do 3 km i učenike od V. do VIII. razreda koji su udaljeni od kuće do škole do 5 km.

Škola dostavlja popise učenika u Upravni odjel za društvene djelatnosti i prijevozniku koji obavlja uslugu prijevoza učenika, vodeći računa o važećoj Mreži osnovnoškolskih ustanova na području grada Karlovca. Temeljem dostavljenih popisa prijevoznik izdaje mjesečne karte. Sukladno zaključenom Ugovoru o koncesiji za obavljanje djelatnosti javnog prijevoza putnika, Autotransport Karlovac d.d., ispostavlja račun naručitelju prijevoza Gradu Karlovcu, za izvršenu uslugu prijevoza učenika.

**b) Usluge prijevoza djece s teškoćama u razvoju**

Temeljem Odluke Ministarstva znanosti i obrazovanja o kriterijima za financiranje povećanih troškova prijevoza i posebnih nastavnih sredstava i pomagala te sufinanciranje prehrane učenika s teškoćama u razvoju u osnovnoškolskim programima, utvrđeno je da se troškovi prijevoza učenika s teškoćama u razvoju koji se mogu organizirati javnim putničkim prijevozom, financiraju iz proračuna gradova, odnosno županija.

Povećani troškovi odnose se na učenike s teškoćama u razvoju koji su učenici redovitih osnovnih škola i koji se školuju temeljem Rješenja Karlovačke županije o određivanju primjerenog oblika odgoja i obrazovanja po prilagođenom programu*.* Sredstva će se doznačavati temeljem računa Autotransporta Karlovac d.d. prema popisima učenika kojeg dostave škole, a temeljem Ugovora o koncesiji za obavljanje djelatnosti javnog gradskog prijevoza putnika.

**4. RAD S DAROVITIM UČENICIMA**

Grad Karlovac osigurava sredstva za rad s darovitim učenicima u osnovnim školama grada Karlovca te sredstva za njihovu identifikaciju. Identifikacija djece koja imaju potencijal vrlo je važna, jer dodatnim radom često se potiče njihovo sudjelovanje na natjecanjima, susretima i smotrama. Identifikaciju darovitih učenika provode psiholozi, a svaka škola koja prođe identifikaciju i formira grupu darovitih dužna je izraditi program rada s darovitim učenicima. Bavljenje darovitima podrazumijeva sistematsko praćenje potencijalno darovitih učenika do kraja osmog razreda radi pravilnog odabira daljnjeg školovanja. Rad s učenicima u školi treba počivati na individualnom pristupu koji treba stvoriti preduvjete, kako za svu djecu u školskom sustavu, tako i za darovitu djecu u odgojno obrazovnom sustavu.

Rad s darovitim učenicima potrebno je provoditi uvažavajući svu složenost odgojno obrazovnog procesa, odnosno omogućiti im cjelokupni osobni razvoj.

Cilj ovog projekta je potaknuti organiziranu brigu za darovite učenike i poticati ih na kreativno mišljenje. Sredstva će se doznačiti prema zahtjevima škola putem interne pisane procedure-lokalne riznice.

Grad Karlovac se s Karlovačkom županijom uključio u projekt pod nazivom KA RADDAR čiji cilj je učenicima omogućiti što više prilika za razvijanje njihovih sposobnosti, vještina i interesa kroz radionice za potencijalno darovite učenike. Svrha projekta KA RADDAR je razvoj kompetencija učenika vezanih uz područje interesa potencijalno darovitih učenika, usmjerena na prirodoslovlju i STEM području.

**5. PREVENCIJA OVISNOSTI**

Provođenje Preventivnog programa grada Karlovca započelo je 2006. godine i provodio se kroz niz koordiniranih aktivnosti koje su rezultirale većim brojem osoba educiranih za rad i prepoznavanje problema u razvoju mladih osoba. Program se odvijao na tri razine: kroz stručne edukacije i radionice učitelja, rad s roditeljima i rad s djecom.

Cilj ovog edukativnog programa je:

- usvojiti znanja iz različitih područja psihologije koja su nužna za uspostavu odnosa ravnopravnog dostojanstva između djece/mladih i odraslih, a radi razvijanja i jačanja samosvijesti i samopouzdanja, te odgovornog ponašanja djece/mladih, kao i pružanja odgovarajuće podrške i pomoći u različitim životnim situacijama,

- usvojiti vještine potrebne za uspješno građenje odnosa s djecom/mladima i roditeljima, te pružanja pomoći i podrške kad im je ona potrebna,

- uspostaviti mrežu podrške između škole, roditelja i institucija zaduženih za zaštitu djece i mladih,

- kod djece i mladih razviti zaštitne mehanizme koji će im u rizičnim situacijama omogućiti da se odupru izazovima današnjice.

Osnovne škole, pored gradskog programa, provode i svoje školske preventivne programe koji se sastoje od različitih radionica i predavanja koji se prilagođavaju specifičnostima svake škole.

**6. ŠKOLA U PRIRODI**

**a) Usluga prijevoza djece**

U programu Škole u prirodi sudjeluju učenici trećih i četvrtih razreda karlovačkih osnovnih škola u okviru programa terenske nastave koju učenici provode u Hostelu Karlovac d.o.o.

Grad osigurava troškove prijevoza za sve učenike. Sredstva će se doznačiti na račun autoprijevoznika, po realizaciji prijevoza, a temeljem narudžbenice i ispostavljenog računa.

**b) Naknada za smještaj djece**

Grad Karlovac osigurava troškove boravka za djecu čiji obiteljski materijalni status zadovoljava uvjete Programa subvencija troškova stanovanja i drugih oblika socijalne pomoći.

Sredstva će se doznačiti na račun Hostela Karlovac d.o.o. po realizaciji Škole u prirodi, a temeljem ispostavljenih računa.

**7. NABAVA OBRAZOVNOG MATERIJALA ZA UČENIKE OSNOVNIH ŠKOLA**

U cilju unaprjeđenja podrške sustava djeci i njihovim obiteljima Grad Karlovac je kroz program iznad standarda osigurao sredstva za nabavu obrazovnog materijala za učenike osnovnih škola grada Karlovca s ciljem nadogradnje obrazovnog sustava, a najviše kao dodatna mjera odnosno financijska pomoć roditeljima na početku školske godine.

**IV.**

**OSTALE ODREDBE**

Zadužuju se gore navedeni korisnici za namjensko trošenje doznačenih sredstava.

Zadužuje se Upravni odjel za društvene djelatnosti da podnese Izvješće Gradskom vijeću o realizaciji programa Javnih potreba u osnovnim školama iznad zakonskog standarda za 2021. godinu.

**V.**

Ovaj program stupa na snagu osmog dana od dana objave u Glasniku Grada Karlovca.

PREDSJEDNIK

GRADSKOG VIJEĆA GRADA KARLOVCA

Matija Furač, struč. spec.oec.

OBRAZLOŽENJE

Javne potrebe u osnovnom školstvu iznad zakonskog standarda utvrđuju se pedagoškim standardom osnovnog školstva u Republici Hrvatskoj, a definirane su i u Zakonu o odgoju i obrazovanju u osnovnoj i srednjoj školi.

U Proračunu Grada Karlovca za 2021. godinu za Javne potrebe u osnovnim školama iznad zakonskog standarda planirano je 2.668.012,00kuna, a sredstva su namijenjena programima i akcijama u području školstva koje nisu obuhvaćene decentraliziranim obavezama.

Sredstva su osigurana za sljedeće programe:

* Ostale aktivnosti učenika
* Produženi boravak
* Prijevoz učenika osnovnih škola
* Rad s darovitim učenicima osnovnih škola
* Preventivni program
* Škola u prirodi (prijevoz i smještaj djece koja su korisnici gradskog socijalnog programa)
* Nabava obrazovnog materijala za učenike osnovnih škola

Predlažemo Gradskom vijeću Grada Karlovca da prihvati Program javnih potreba osnovnih škola iznad zakonskog standarda za 2021. godinu.

Sastavila: PROČELNICA

Savjetnica za Upravnog odjela za društvene djelatnosti

predškolski odgoj i školstvo Draženka Sila-Ljubenko, prof.

Gabrijela Crnjac, dipl. uč.