GRADSKO VIJEĆE

KLASA:

URBROJ:

Karlovac,

*Prijedlog*

Na temelju Zakona o socijalnoj skrbi („Narodne novine br. 157/13, 152/14, 99/15, 52/16, 16/17, 130/17, 98/19, 64/20) i članka 34. i 97. Statuta Grada Karlovca („Glasnik“ Grada Karlovca, br. 01/15 potpuni tekst, 3/18, 13/18, 6/20), Gradsko vijeće Grada Karlovca na \_\_ sjednici održanoj dana \_\_\_\_ 2020. godine donijelo je sljedeći

**PROGRAM**

**subvencija troškova stanovanja i drugih oblika**

**socijalne pomoći za 2021. godinu**

**I.**

**OPĆE ODREDBE**

Program subvencija troškova stanovanja i drugih oblika socijalne pomoći za 2021. godinu (u daljnjem tekstu: Program) donosi se kao provedbeni akt u skladu s Proračunom Grada Karlovca za 2021. godinu.

Programom subvencija troškova stanovanja i drugih oblika socijalne pomoći za 2021. godinu ostvariti će se sljedeći ciljevi Programa:

**Opći cilj**

Doprinijeti borbi protiv siromaštva i socijalne isključenosti, smanjenju nejednakosti u društvu; sprječavanju nastanka novih kategorija siromašnih, kao i smanjenju broja siromašnih i socijalno isključenih osoba.

**Specifični cilj**

Pomoću raznih oblika pomoći intervenirati u sve dijelove proračuna kućanstva koja se nalaze u socijalnoj potrebi, a ispunjavaju uvjete i kriterije (cenzuse ukupnih prihoda kućanstva) utvrđene ovim Programom.

Na taj način pomoći će biti usmjerene:

* za subvencioniranje režija stanovanja i pomoći za ogrjev,
* za djecu – novorođenčad, djecu u vrtićima, učenike osnovnih škola
* za starije osobe, bolesne i nemoćne, koji nemaju mogućnosti smještaja u domove ili udomiteljske obitelji,
* posebno za umirovljenike, koji su najbrojnija socijalna skupina među svim korisnicima pomoći temeljem ovog Programa,
* za samce i kućanstva nezaposlenih građana,
* za korisnike zajamčene minimalne naknade koji pomoći za podmirenje troškova stanovanja ostvaruju temeljem Zakona o socijalnoj skrbi („Narodne novine br. 157/13, 152/14, 99/15, 52/16, 16/17, 130/17, 98/19) i Odluke o socijalnoj skrbi (Glasnik Grada Karlovca, 07/14, 13/15, 15/15, 13/17),
* za građane koji se iznenada nađu u teškim situacijama (teška bolest, iznenadna smrt člana uže obitelji, druga egzistencijalna situacija),
* za građane koji su se našli u nepovoljnoj socioekonomskoj situaciji izazvanoj pojavom epidemije koronavirusa COVID-19

**II.**

Nositelj programa jeGrad Karlovac, Upravni odjel za društvene djelatnosti, a osim stalnih partnera u programu, pojedini partneri se biraju natječajem temeljem Zakona o javnoj nabavi.

U provedbi ovog Programa sudjelovat će stalni partneri:

* Centar za socijalnu skrb Karlovac
* Gradske tvrtke: Inkasator d.o.o., Gradska toplana d.o.o., Hostel „Karlovac“ d.o.o, Zelenilo d.o.o.
* Autotransport Karlovac d.d
* HEP Elektra d.o.o
* Dom zdravlja Karlovac
* Karlovačka županija
* Sve osnovne škole na području grada Karlovca
* Centar za odgoj i obrazovanje djece i mladeži Karlovac
* Dječji vrtić Karlovac i Dječji vrtić Četiri rijeke
* Hrvatski zavod za zapošljavanje-Područni ured Karlovac
* Hrvatski zavod za mirovinsko osiguranje-Područni ured u Karlovcu

**III.**

**UVJETI I KRITERIJI ZA OSTVARIVANJE PRAVA NA OBLIKE POMOĆI**

**1**. **Temeljne odredbe za ostvarivanje prava na pojedine oblike pomoći utvrđenih Programom:**

* državljanstvo Republike Hrvatske
* prebivalište na području grada Karlovca
* ukupni prihodi kućanstva

**2**. **Ukupni prihodi kućanstva:**

* samac **do 2.350,00 kn**
* dvočlano kućanstvo **do 2.450,00 kn**
* tročlano kućanstvo **do 2.600,00 kn**
* četveročlano kućanstvo. **do 2.900,00 kn**
* za svakog daljnjeg člana kućanstva **dodatnih 300,00 kn**
* za treće i svako sljedeće uzdržavano dijete (odnosi se isključivo na oblike pomoći za djecu: Subvencija troškova smještaja u vrtiće, Pomoć za prehranu učenika u osnovnim školama, Ljetovanje za djecu u Hostelu „Karlovac“, Pomoć u prehrani – mlijeko za dojenčad) **dodatnih 400,00 kn**
* za osobu s invaliditetom u visini 60% i više unutar kućanstva (odnosi se isključivo za oblike pomoći vezane na troškove stanovanja: Pomoć za nabavu ogrijeva, Subvencija troškova komunalija, Subvencija troškova električne energije, Subvencija troškova centralnog grijanja) **dodatnih** **300,00 kn**

U ukupne prihode kućanstva ulaze svi prihodi ostvareni u posljednje dvije godine prije podnošenja zahtjeva, uključujući i prihode ostvarene od imovine i druge prihode kućanstva osim:

* osobne invalidnine temeljem Zakona o socijalnoj skrbi,
* dječjeg doplatka,
* sredstava za uzdržavanje za dijete, ostvarena na temelju propisa o obiteljskim odnosima, kao i prigodne jednokratne donacije,
* naknade za tjelesno oštećenje,
* doplatka za tuđu pomoć i njegu

Ukupni prihodi kućanstva,kao temeljni kriterij, vrijede za sve oblike pomoći utvrđene ovim Programom, osim za pomoći:

* Naknada pogrebnih troškova
* Subvencija godišnjih karata za prijevoz socijalno ugroženih kategorija
* Pomoć u kući starim i bolesnim osobama
* Zdravstvena njega u kući starih i bolesnih osoba
* Pomoći i akcije temeljem posebnih odluka
* Sufinanciranje gradskog prijevoza građana starijih od 65 godina
* Pomoći za ublažavanje posljedica epidemije koronavirusa COVID-19 za koje su utvrđeni i posebni uvjeti i kriteriji u članku VI. (Oblici pomoći) ovog Programa.

Djeca smještena u ustanove socijalne skrbi i udomiteljske obitelji, imaju pravo korištenja svih oblika pomoći iz ovog Programa, koji se odnose na pomoći djeci, odnosno ne podliježu kriterijima iz članka III., točke 2.ovog Programa.

**IV.**

**PODNOŠENJE ZAHTJEVA**

Zahtjev za ostvarivanje prava na pojedine oblike pomoći, podnosi na obrascu utvrđenom za svaki oblik pomoći. Uz zahtjev, podnositelj je dužan prijaviti sve prihode kućanstva i priložiti dokaze o prihodima svih članova kućanstva.

Podnositelj Zahtjeva dužan je uz Zahtjev priložiti propisanu dokumentaciju, a na traženje stručnog suradnika za provedbu Programa subvencija troškova stanovanja i drugih oblika socijalne pomoći za 2021. godinu dužan je predočiti i priložiti i dodatnu dokumentaciju, te u određenim slučajevima dati i pisanu izjavu.

Za točnost podataka navedenih u Zahtjevu za ostvarivanje prava podnositelj Zahtjeva odgovara materijalno i kazneno.

Svi Zahtjevi za pojedine oblike pomoći nalaze se na službenim stranicama Grada Karlovca, a mogu se podići i u Upravnom odjelu za društvene djelatnosti.

**V.**

**KUĆANSTVA KOJA NE MOGU OSTVARITI PRAVO KORIŠTENJA POMOĆI**

Kućanstva koja ne ostvaruju pravo na korištenje pomoći su:

* Kućanstvo čiji prosječni mjesečni prihodi prelaze iznose (cenzuse) utvrđene u članku III. točka 2., za određeni broj članova kućanstva;
* Kućanstvo u kojem netko od članova ima u vlasništvu ili suvlasništvu drugi stan ili kuću, osim stana ili kuće koju koristi za stanovanje, odnosno drugu pokretnu ili nepokretnu imovinu od koje može ostvariti prihod;
* Kućanstva koja pravo na isti oblik pomoći već ostvaruju temeljem drugih propisa i putem drugih institucija ili imaju sklopljen ugovor o doživotnom ili dosmrtnom uzdržavanju;
* Kućanstva koja su odbila prihvatiti pravo na zajamčenu minimalnu naknadu;

Kućanstva koja u vlasništvu imaju vozilo mlađe od 8 godina.

**VI.**

**OBLICI POMOĆI**

|  |  |
| --- | --- |
| **RB** | **Naziv oblika pomoći** |
| 1. | Subvencija troškova smještaja u vrtiće |
| 2. | Pomoć za prehranu učenika u osnovnim školama |
| 3. | Ljetovanje za djecu u Hostelu „Karlovac“ |
| 4. | Pomoć za nabavu ogrjeva |
| 5. | Subvencija troškova komunalija |
| 6. | Subvencija troškova električne energije |
| 7. | Subvencija troškova centralnog grijanja |
| 8. | Božićnica za umirovljenike |
| 9. | Pomoć umirovljenicima s izrazito malim mirovinama |
| 10. | Sufinanciranje gradskog prijevoza građanima starijim od 65 godina |
| 11. | Subvencija godišnjih karata za prijevoz socijalno ugroženih kategorija |
| 12. | Pomoć u prehrani – mlijeko za dojenčad |
| 13. | Pomoć u prehrani – topli obroci i paketi hrane |
| 14. | Zdravstvena njega u kući starih i bolesnih osoba |
| 15. | Pomoć u kući starim i bolesnim osobama |
| 16. | Naknada pogrebnih troškova |
| 17. | Pomoći temeljem posebnih odluka |
| 18. | Pomoći za ublažavanje posljedica epidemije koronavirusa COVID-19 |

1. **Subvencija troškova smještaja u vrtiće**

Pravo na subvenciju troškova smještaja u instituciju predškolskog odgojau visini od 50%troškova imaju djeca čiji članovi kućanstva ispunjavaju kriterije ukupnog prihoda svih članova kućanstva iz glave III. točka 2. ovog Programa.

Djeca iz udomiteljskih obitelji status dokazuju Rješenjem o udomiteljstvu i imaju pravo na naknadu punog iznosa troškova smještaja, odnosno ne podliježu kriterijima iz članka III., točke 2.ovog Programa.

Pravo na subvenciju troškova smještaja utvrđuje se svakih šest mjeseci, počevši od 01. siječnja tekuće godine.

Subvencije troškova smještaja u predškolske institucije, mogu se ostvariti samo za smještaj djece u „Dječjem vrtiću“ Karlovac i Dječjem vrtiću 4 rijeke, odnosno u ustanovama s kojima Grad Karlovac zaključi ugovor temeljem ovog Programa.

Pravo na subvenciju troškova smještaja ostvaruje se podnošenjem zahtjeva Upravnom odjelu za društvene djelatnosti, uz predočenje potrebnih dokaza, koji će korisniku izdati rješenje o utvrđenom pravu.

1. **Pomoć za prehranu učenika u osnovnim školama**

Pravo na besplatnu prehranu u osnovnim školama imaju učenici čija kućanstva ispunjavaju kriterije ukupnog prihoda svih članova kućanstva iz članka III., točka 2. ovog Programa, a tu vrstu subvencije ne ostvaruju po nekom drugom osnovu odnosno na neki drugi način.

Vrijednost dnevnog obroka po učeniku iznosi 5,00 kn, temeljem kojeg iznosa će škole, za odobreni broj učenika i izdanih obroka, Gradu Karlovcu mjesečno fakturirati troškove prehrane učenika.

Pravo na besplatnu prehranu utvrđuje se dva puta godišnje, za razdoblja siječanj – lipanj i rujan – prosinac tekuće godine.

Pravo nadoknadu troškova produženog boravka osnovnim školama imaju sva udomljena djeca, djeca iz azilantskih obitelji i djeca koja su po procjeni stručne službe Upravnog odjela za društvene djelatnosti u izuzetno lošim psihološkim, zdravstvenim i ekonomskim uvjetima, a koja pohađaju program produženog boravka u školama kojima je Grad osnivač.

Pravo na navedenu pomoć ostvaruje se podnošenjem Zahtjeva i utvrđivanjem prava u Upravnom odjelu za društvene djelatnosti, koji će svakoj školi dostaviti popis učenika.

1. **Ljetovanje za djecu u Hostelu „Karlovac“**

Pravo na besplatno ljetovanje u Hostelu „Karlovac“ u Selcu, jednom godišnje u trajanju do 8 dana te u razdoblju od lipnja do kolovoza tekuće godine imaju djeca predškolskog uzrasta smještena u „Dječji vrtić“ Karlovac ili Dječji vrtić 4 rijeke te ostala djeca s navršenih 6 godina života i učenici osnovnih škola od prvog do sedmog razreda, čija kućanstva ispunjavaju uvjete iz kriterija ukupnih primanja svih članova kućanstva iz članka III., točke 2.ovog Programa.

Pod pojmom ljetovanje podrazumijeva se i sudjelovanje u školskoj športskoj školi, športskom klubu i športskom kampu u svrhu sportske pripreme u Hostelu „Karlovac“ u Selcu.

Djeca iz udomiteljskih obitelji status dokazuju Rješenjem o udomiteljstvu i imaju pravo na besplatno ljetovanje, odnosno ne podliježu kriterijima iz članka III., točke 2.ovog Programa.

Pravo na ljetovanje ostvaruje se podnošenjem zahtjeva od strane roditelja ili udomitelja uz predočenje potrebnih dokaza Upravnom odjelu za društvene djelatnosti koji će Hostelu „Karlovac“ dostaviti popis djece kojima je odobreno ljetovanje.

Organizaciju ljetovanja (utvrđivanje termina, formiranje skupina, angažiranje voditelja, utvrđivanje programa boravka i organizacija puta) provodi Hostel „Karlovac“ u suradnji s Upravnim odjelom za društvene djelatnosti.

Pravo na besplatno ljetovanje odobravat će se najkasnije do 20. lipnja tekuće godine.

1. **Pomoć za nabavu ogrjeva**

Pravo na jednokratnu godišnju pomoć za ogrjev mogu ostvariti kućanstva koja ispunjavaju kriterije ukupnog prihoda svih članova kućanstva iz članka III., točka 2. ovog Programa.

Jednokratna godišnja pomoć za ogrjev odobrava se u novcu, u iznosu od 950,00 kn.

Pravo na pomoć za ogrjev mogu ostvariti kućanstva čiji stanovi odnosno kuće nisu priključeni na sustav grijanja putem „Gradske toplane d.o.o.“.

Upravni odjel za društvene djelatnosti, utvrdit će podnositelju zahtjeva pravo na pomoć za ogrjev, te pomoć isplatiti putem tekućih računa građana u tekućoj godini.

1. **Subvencija troškova komunalija**

Subvencija troškova komunalija odnosi se na troškove: komunalne naknade, čistoće, naknade za uslugu javne vodoopskrbe, uslugu sakupljanja otpadnih voda i uslugu pročišćavanja otpadnih voda (fiksni i varijabilni dio), koji se naplaćuju putem tvrtke “Inkasator” Karlovac.

Pravo na 60% subvencije troškova komunalija imaju kućanstva koja ispunjavaju kriterije ukupnog prihoda svih članova kućanstva iz članka III., točka 2.ovog Programa.

Utvrđeno pravo na subvenciju troškova komunalija putem “Inkasatora” Karlovac, građani mogu koristiti počevši od veljače 2021. do kraja tekuće godine, uz obveznu reviziju nakon 6 mjeseci korištenja.

Korisnik je dužan u prethodnom mjesecu, prije isteka 6 mjeseci korištenja subvencije, dostaviti Upravnom odjelu za društvene djelatnosti dokumentaciju radi utvrđivanja prava na daljnje korištenje subvencije.

Upravni odjel za društvene djelatnosti izdat će podnositelju zahtjeva rješenje o utvrđenom pravu na subvenciju.

Subvencija potrošnje vode iznosi do 3m3 po članu kućanstva mjesečno. Potrošnja vode iznad 3m3 neće se subvencionirati.

1. **Subvencija troškova električne energije**

Pravo na subvenciju troškova električne energije mogu ostvariti kućanstva koja ispunjavaju kriterije ukupnog prihoda svih članova kućanstva iz članka III. točka 2. ovog Programa

Subvencije će se odobravati prema broju članova kućanstva u određenim iznosima mjesečno:

* za samca -70,00 kn
* za dvočlano kućanstvo -75,00 kn
* za tročlano kućanstvo -90,00 kn
* za četiri i višečlano kućanstvo -110,00 kn

Upravni odjel za društvene djelatnosti dostavit će u HEP Elektra-Operator d.o.o., popis korisnika subvencije s utvrđenim iznosom subvencije mjesečno, te izvršiti uplatu odobrenog iznosa mjesečno, što će korisnicima biti obračunato prilikom periodičnih obračuna potrošnje električne energije.

Mjesečna uplata (akontacija) za potrošenu električnu energiju, koju korisniku utvrdi HEP, ne umanjuje se za iznos odobrene subvencije.

Utvrđeno pravo na subvenciju električne energije građani mogu koristiti od veljače 2021. do kraja tekuće godine, uz obveznu reviziju nakon 6 mjeseci korištenja.

Korisnik je dužan u prethodnom mjesecu prije isteka 6 mjeseci korištenja subvencije, Upravnom odjelu za društvene djelatnosti dostaviti dokumentaciju radi utvrđivanja prava na daljnje korištenje subvencije.

Upravni odjel za društvene djelatnosti izdat će podnositelju zahtjeva rješenje o utvrđenom pravu na subvenciju.

Za korisnike koji koriste električnu energiju drugih opskrbljivača električne energije tj. distributera biti će isplaćen gore propisan iznos na tekući račun korisnika u tromjesečnim obrocima.

1. **Subvencija troškova centralnog grijanja**

Pravo na subvenciju troškova centralnog grijanja, počevši od veljače 2021. imaju kućanstva koja ispunjavaju kriterije ukupnog prihoda svih članova kućanstva iz članka III., točka 2. ovog Programa tako da će se svaki mjesec uplaćivati fiksni iznos subvencije za „grijane i negrijane“ mjesece, odnosno za „grijane mjesece“: veljača, ožujak, travanj, listopad, studeni i prosinac u iznosu od 115,00 kuna te za „negrijane mjesece“: svibanj, lipanj, srpanj, kolovoz i rujan iznos od 60,00 kune.

Utvrđeno pravo na subvenciju troškova grijanja putem „Gradske toplane d.o.o.“ građani mogu koristiti do obvezne revizije nakon 6 mjeseci korištenja osim kategorije umirovljenika kojima pravo traje punu godinu.

Korisnik je dužan u prethodnom mjesecu, prije isteka 6 mjeseci korištenja subvencije, dostaviti Upravnom odjelu za društvene djelatnosti dokumentaciju radi utvrđivanja prava na daljnje korištenje subvencije.

Upravni odjel za društvene djelatnosti izdat će podnositelju zahtjeva rješenje o utvrđenom pravu na subvenciju.

1. **Božićnica za umirovljenike**

Pravo na godišnju naknadu – božićnicu imaju umirovljenici koji su korisnici ovog Programa i ispunjavaju uvjete iz kriterija ukupnog primanja svih članova kućanstva iz članka III. točka 2.

i to:

Iznos božićnice utvrđuje gradonačelnik posebnom odlukom, temeljem utvrđenog broja korisnika i mogućnostima Proračuna u tekućoj godini.

Božićnica se isplaćuje putem tekućeg računa najkasnije do 20. prosinca tekuće godine.

Popis umirovljenika koji ostvaruju pravo na Božićnicu, utvrđuje Upravni odjel za društvene djelatnosti, temeljem evidencije korisnika ovog Programa.

Popis za isplatu Božićnice zaključuje se s danom 1. prosinca tekuće godine.

1. **Pomoć umirovljenicima s izrazito malim mirovinama**

Pravo na pomoć u novcu, u iznosu od 200,00 kuna mjesečno, ima svaki umirovljenik koji:

1. Živi u kućanstvu koje ispunjava kriterije ukupnih primanja kućanstva iz članka III., točka 2. ovog Programa.
2. Čija mirovina ne prelazi iznos od 1.100,00 kuna.

Pravo na ovu pomoć ostvaruje se podnošenjem zahtjeva Upravnom odjelu za društvene djelatnosti, uz predočenje potrebnih dokaza.

Odobrena pomoć isplaćivat će se na tekuće račune građana za svako tromjesečje, od dana podnošenja zahtjeva.

1. **Sufinanciranje javnog gradskog prijevoza građana s navršenih 65 godina**

Pravo na sufinanciranje javnog gradskog prijevoza na području grada Karlovca, ostvaruju građani:

1. S navršenih 65 godina, te koji će tijekom 2021. godine navršiti 65 godina života, a pravo na sufinanciranje prijevoza ostvarit će od dana navršavanja 65 godina života
2. Kojima osobna mjesečna primanja (mirovina, opskrbnina i drugo), ne prelaze iznos koji je nadležno državno tijelo utvrdilo kao iznos mirovine koji ne podliježe porezu na dohodak.

Za ostvarivanje prava na sufinanciranje prijevoza, građani – novi korisnici obvezni su javiti se u Upravni odjel za društvene djelatnosti i predočiti:

* + Presliku osobne iskaznice
  + Presliku najnovijeg odreska mirovine, ili isplatnice zajamčene minimalne naknade, ili isplatnice opskrbnine, odnosno nekog drugog primanja.

Građani koji ostvare pravo na sufinanciranje prijevoza, dobit će potvrdu s kojom će na blagajni prijevoznika, uz predaju osobne fotografije (format za osobnu iskaznicu), podići pokaznu kartu, uz uplatu participacije u iznosu koji utvrđuje javni prijevoznik.

Građani koji imaju pokaznu kartu za 2020. godinu, mogu je na blagajni javnog prijevoznika zamijeniti za pokaznu kartu za 2021. godinu, uz uplatu participacije.

1. **Subvencija godišnjih karata za prijevoz socijalno ugroženih kategorija**

Pravo na subvenciju troškova godišnje karte za javni gradski prijevoz, članovi kućanstva koji ispunjavaju opće uvjete iz kriterija ukupnog prihoda svih članova kućanstva iz članka III. točka 2. ovog Programa uz obavezno ispunjavanje i barem jednog od posebnih uvjeta:

1. Osobe starije od 60 godina;
2. Osobe s tjelesnim invaliditetom od 60% i više;
3. U iznimnim slučajevima osobe mlađe od 60 godina, teško oboljele, vezane uz česti odlazak u bolnicu na preglede, dijagnostiku i terapije. Odobrenje će se dati isključivo temeljem liječničke dokumentacije te osobe čiji je status utvrđen adekvatnim rješenjem nadležne institucije:
4. Osobe s invaliditetom
5. Pratitelji slijepih osoba

Da bi ostvario pravo na subvenciju, građanin je dužan podnijeti zahtjev Upravnom odjelu za društvene djelatnosti.

Osobe pod B, D i E. zahtjev podnose osobno ili putem Udruge, uz obvezno priloženu presliku rješenja nadležne institucije o utvrđenom statusu.

Podnositelj zahtjeva po A i C uz dokaze o ispunjavanju općih uvjeta, obvezan je priložiti i presliku kupljene godišnje karte za 2020 godinu s računom.

Upravni odjel za društvene djelatnosti, isplatit će korisniku prava jednokratnu godišnju subvenciju za kupljenu godišnju kartu kod javnog autobusnog prijevoznika i to za:

* udaljenost do 15 km (zona A) iznos od 600,00 kuna
* udaljenost preko 15 km (zona B) iznos od 700,00 kuna

Utvrđeni iznos subvencije korisnicima će biti isplaćen u novcu putem tekućeg računa, u roku od najviše 60 dana, od dana podnošenja zahtjeva.

Pravo na ovu subvenciju ne mogu ostvariti građani koji pravo na sufinanciranje prijevoza, ostvaruju temeljem pomoći „**Sufinanciranje javnog gradskog prijevoza građana s navršenih 65 godina“**.

1. **Pomoć u prehrani – mlijeko za dojenčad**

Mlijeko za dojenčad odobravat će se temeljem preporuke patronažne službe Doma zdravlja Karlovac, uz primjenu kriterija i cenzusa ukupnih primanja kućanstva, te temeljem konkretnih socijalnih prilika u kućanstvu.

Odobrena količina mlijeka za dojenčad «Bebimil I.» iznosi 5 kutija mlijeka mjesečno po djetetu do starosti od 6 mjeseci s uključenom dostavom u kuću te 2 kutije mlijeka mjesečno po djetetu od navršenih 6 mjeseci do godine dana starosti.

1. **Pomoć u prehrani – topli obroci i paketi hrane**

Pravo na pomoć u prehrani mogu ostvariti samci ili kućanstva koja ispunjavaju opće uvjete ukupnog prihoda kućanstva iz članka III., točka 2.ovog Programa, te posebne uvjete i to:

1. Stari, bolesni i nemoćni koji nemaju nikakvih mogućnosti samopomoći u prehrani, po potrebi s dostavom obroka u kuću.
2. Kućanstva s troje ili više djece koja žive u izrazito teškim socijalnim prilikama.
3. Ostali građani u posebno teškim prilikama zbog teških bolesti, uvjeta stanovanja ili drugih izvanrednih okolnosti, te korisnici koji ostvaruju pravo na doplatak za pomoć i njegu putem Centra za socijalnu skrb.
4. Korisnici Centra za beskućnike, Karlovac

Upravni odjel za društvene djelatnosti odobravat će tople obroke i pakete suhe hrane, temeljem zahtjeva i preporuke Centra za socijalnu skrb Karlovac, uz priloženu socijalnu anamnezu, te utvrđenim socijalnim statusom i materijalnim prilikama članova uže obitelji (roditelji, supružnik, djeca). Utvrđivanje prava na ovaj oblik pomoći po potrebi može utvrđivati i Upravni za odjel za društvene djelatnosti.

Pomoć u prehrani besplatna je i odobrava se ovisno o konkretnim prilikama:

1. Topli obrok svakodnevno s dostavom u kuću.
2. Topli obrok svakodnevno, koji korisnik osobno preuzima sukladno ugovoru zaključenom između Grada Karlovca i vršitelja usluga , uz obvezu korisnika da obroke preuzima u adekvatnim (higijenskim) porcijama.
3. Paketi suhe hrane s dostavom u kuću – 1 paket mjesečno, u pravilu kućanstvima na širem području grada Karlovca, odnosno korisniku koji zadovoljava takav vid pomoći u prehrani.

Obroci pod A. i B. Pripremaju se prema uobičajenim normativima.

Obroci koji nisu preuzeti, ne mogu se ničim nadoknađivati. O eventualnoj spriječenosti preuzimanja obroka, korisnik je dužan obavijestiti Upravni odjel za društvene djelatnosti, kao i kuhinju ustanove, odnosno ugostiteljske tvrtke, s kojom Grad Karlovac zaključi ugovor za pripremu i podjelu obroka. U slučaju neredovitog preuzimanja obroka bez prethodne obavijesti opravdani razlozi mogu biti jedino spriječenost zbog bolesti - boravak u bolnici ili privremena odsutnost iz mjesta prebivališta.

Za pakete pod C., jedan paket suhe hrane sadrži: brašno glatko - 1 kg, šećer - 1 kg, jestivo ulje - 1 l, riža - 1 kg, tjestenine razne - 1 kg, instant juhe razne - 5 paketića, konzerve ribe 125 g - 4 kom, čajna pašteta 100 g - 4 kom., mesni doručak 150 g - 4 kom., mlijeko - 2 l, konzerve (grah, grašak), 500g - 2 kom.

Za utvrđeno pravo na pomoć u prehrani, Upravni odjel za društvene djelatnosti izdavat će potvrde za razdoblje od 3 mjeseca (revizija). Za svako razdoblje tražit će se mišljenje i preporuka Centra za socijalnu skrb Karlovac, odnosno korisnici su sami dužni najkasnije 8 dana prije isteka tri mjeseca, podnijeti zahtjev za produženje prava korištenja.

1. **Zdravstvena njega u kući starih i bolesnih osoba**

Usluge zdravstvene njege u kući obuhvaćaju: medicinsku njegu zbrinjavanja kroničnih rana, sprječavanje komplikacija dugotrajnog mirovanja, osobna higijena i toaleta, lokalna i peroralna terapija, mjerenje i registracija vitalnih funkcija, uzimanje materijala za laboratorijske pretrage, te drugi terapijski postupci koje odredi nadležni liječnik.

Pravo na zdravstvenu njegu u kući imaju građani koji ispunjavaju kriterije ukupnog primanja kućanstva iz glave II., točka 2., utvrđene ovim Programom, a utvrđuje se u pravilu za tekuću kalendarsku godinu.

Za ovu kategoriju korisnika, kriteriji ukupnog prihoda svih članova kućanstva iz članka III. točka 2. (cenzusi) povećavaju se za 600,00 kn .

Pored navedenih kriterija, podnositelji zahtjeva trebaju zadovoljavati i posebne uvjete:

1. Nepokretni ili polupokretni, odnosno koriste invalidska kolica
2. Boluju od teških kroničnih ili akutnih bolesti, koje zahtijevaju svakodnevnu specifičnu zdravstvenu njegu
3. Imaju liječničku dokumentaciju o nužnosti zdravstvene njege u kući
4. Imaju odobren određen broj sati zdravstvene njege u kući, za koju troškove snosi Hrvatski zavod za zdravstveno osiguranje.

Zdravstvena njega u kući ostvaruje se putem institucija registriranih za tu djelatnost, temeljem ugovora o međusobnim pravima i obvezama sa Gradom Karlovcem.

Upravni odjel za društvene djelatnosti izdat će korisniku usluge rješenje o odobravanju broja sati tretmana zdravstvene njege u kući.

Broj sati tretmana odobravat će se u trajanju do 20 sati mjesečno po korisniku, kao dodatni tretman zdravstvene njege u kući, ovisno o broju sati tretmana odobrenog od nadležnog tijela i na teret Hrvatskog zavoda za zdravstveno osiguranje.

1. **Pomoć u kući starim i bolesnim osobama**

Usluge pomoći u kući obuhvaćaju: održavanje osobne higijene, organiziranje prehrane u kući (dobava namirnica), zagrijavanje i pospremanje prostorija, pranje i glačanje rublja, organizacija odlaska liječniku i dostava lijekova, veza u komunikaciji sa službama i institucijama, usluga podmirivanja računa troškova stanovanja i drugih obveza korisnika.

Usluge se odnose na osnovne prostorije stana ili kuće, a po sadržaju ne mogu prijeći zadovoljavanje osnovnih životnih potreba korisnika.

Pravo na usluge pomoći u kući imaju građani koji ispunjavaju kriterije ukupnog prihoda svih članova kućanstva iz članka III. točke 2. ovog Programa, a utvrđuje se u pravilu za tekuću kalendarsku godinu.

Za ovu kategoriju korisnika kriteriji ukupnog prihoda svih članova kućanstva (cenzusi), iz članka III., točke 2. uvećavaju se za dodatnih 600,00 kn .

Pored navedenih kriterija podnositelji zahtjeva trebaju ispunjavati i posebne uvjete:

1. Nesposobni za samostalan život iz zdravstvenih razloga (nepokretni ili polupokretni), ili zbog visoke životne dobi i nemoći nisu u mogućnosti sami o sebi brinuti i zadovoljavati osnovne životne potrebe.
2. Nemaju članova uže obitelji (roditelji, supružnik, djeca ), ili oni iz zdravstvenih ili drugih opravdanih razloga nisu u mogućnosti pružiti adekvatnu pomoć.

Pomoć u kući ostvaruje se putem institucija registriranih za tu djelatnost, temeljem ugovora o međusobnim pravima i obvezama s Gradom Karlovcem. Upravni odjel za društvene djelatnosti izdat će korisniku usluge rješenje o odobravanju broja sati tretmana pomoći u kući. Broj sati tretmana pomoći u kući odobravat će se u trajanju do najviše 24 sata mjesečno po korisniku.

1. **Naknada pogrebnih troškova**

Pravo na naknadu pogrebnih troškova opreme i ukopa umrlih osoba može se ostvariti za:

1. Osobe koje pravo na pogrebne troškove ne ostvaruju temeljem Zakona o socijalnoj skrbi („Narodne novine br. 157/13, 152/14, 99/15, 52/16, 16/17, 130/17, 98/19, 64%/20.
2. Osobe nepoznatog prebivališta.
3. Osobe koje su živjele same i nemaju članova uže obitelji (roditelji, supružnik, djeca) i ako pogrebni troškovi nisu osigurani na drugi način.
4. Osobe koje su živjele u kućanstvu, a svi članovi kućanstva ispunjavaju uvjete iz kriterija prihoda svih članova kućanstva iz članka III. točke 2. ovog Programa, te ne postoje drugi članovi uže obitelji.

Za ostvarivanje prava na naknadu pogrebnih troškova, zahtjev i svu potrebnu, odnosno raspoloživu dokumentaciju, Upravnom odjelu za društvene djelatnosti mogu podnijeti članovi obitelji ili kućanstva, skrbnici, druge bliske osobe i institucije socijalne skrbi.

Pravo na naknadu pogrebnih troškova ne može se ostvariti za umrle osobe koje imaju članove uže obitelji (roditelji, supružnik, djeca), a nisu s njima živjeli u kućanstvu, osim ako svi članovi uže obitelji u svom kućanstvu ispunjavaju uvjete iz kriterija prihoda svih članova kućanstva iz glave II. točka 2. ovog Programa.

Isto pravo ne može se ostvariti za umrle osobe, koje su bile članovi neke organizacije za posmrtnu pripomoć, te se tako podmiruju pogrebni troškovi.

Pravo na naknadu pogrebnih troškova ne može se ostvariti i u slučajevima kada je poznat nasljednik nekretnina i drugih imovina pokojnika (kuća, stan, zemljište, novčana sredstva), koji je, u tom slučaju dužan snositi pogrebne troškove.

Po utvrđenom pravu, Grad Karlovac izdat će narudžbenicu za nabavu opreme za troškove pogreba tvrtki ili obrtu pogrebne djelatnosti, s kojim je Grad Karlovac zaključio odgovarajući ugovor, a koji će Gradu Karlovcu ispostaviti račun troškova opreme.

U pogrebne troškove priznat će se samo nužna i osnovna oprema i usluge ukopa.

Usluge prijevoza pokojnika i ukopa ovlaštena je obavljati isključivo gradska tvrtka Zelenilo d.o.o. Karlovac.

U naknadu pogrebnih troškova ne ulaze troškovi grobnog mjesta, koje obitelj pokojnika snosi sama. Ukoliko to nije moguće, ukop će se obaviti na groblju i grobnom mjestu koje će pogrebniku biti na raspolaganju, odnosno izvršit će se kremiranje i polaganje urne u odgovarajuću grobnicu.

Za pogrebe na grobljima izvan područja grada Karlovca, troškovi ukopa neće se priznavati, osim u izuzetno specifičnim slučajevima, temeljem rješenja gradonačelnika.

1. **Pomoći temeljem posebnih odluka**

Posebne pomoći u izvanrednim i hitnim slučajevima, koji nisu regulirani ovim Programom odobravaju se za:

* iznenadne i posebno teške prilike nastale u kućanstvu čime se prevenira nastanak težih posljedica,
* pomoć građanima u troškovima posebno skupog liječenja vrlo teških bolesti,
* pomoć građanima u nužnom saniranju izuzetno loših, nehigijenskih, ili opasnih uvjeta stanovanja,
* pomoć građanima u troškovima nastalim uslijed elementarne nepogode
* prigodne darove djeci i socijalno najugroženijim kućanstvima (Uskrs, Božić i eventualne druge prigode),

Za ostvarivanje ove pomoći korisnik je dužan podnijeti poseban pisani zahtjev te priložiti dokumentaciju iz koje je vidljiva situacija za koju se traži pomoć.

Isplata sredstava vrši se temeljem Rješenja gradonačelnika.

**18**.**Pomoći za ublažavanje posljedica epidemije koronavirusa COVID – 19**

Pravo na pomoći za ublažavanje posljedica epidemije koronavirusa COVID -19 ostvaruju kućanstva koja ispunjavaju slijedeće opće uvjete iz članka III., točka 1.ovog Programa te kriterije navedene u nastavku:

KRITERIJI:

najmanje jednom od članova kućanstva radni odnos je prestao temeljem poslovno uvjetovanog otkaza kod poslodavca, a uslijed prilika nastalih kao posljedica epidemije koronavirusa COVID -19

najmanje jednom od članova kućanstva radni odnos je prestao temeljem isteka ugovora o radu na određeno vrijeme kod poslodavca, a uslijed prilika nastalih kao posljedica epidemije koronavirusa COVID -19 što je na zahtjev socijalnih radnica potrebno dokazati izjavom korisnika i poslodavca.

**Ukupni prihodi kućanstva**::

• Samac do 2.400,00 kn

• dvočlano kućanstvo do 2.500,00 kn

• tročlano kućanstvo do 3.800,00 kn

• četveročlano kućanstvo do 4.300,00 kn

• za svakog daljnjeg člana kućanstva dodatnih 300,00 kn

• za osobu s invaliditetom u visini 60% dodatnih 300,00 kn

U ukupne prihode kućanstva ulaze svi ostvareni prihodi u razdoblju od 1. travnja 2020. godine do dana podnošenja zahtjeva za pomoći, uključujući i prihode ostvarene od imovine i druge prihode kućanstva.

**Na temelju utvrđenih uvjeta i kriterija mogu se ostvariti slijedeće pomoći:**

a) Pomoć za troškove nabavke ogrjeva,

b) Subvencija troškova komunalija,

c) Subvencija troškova električne energije,

d) Subvencija troškova centralnog grijanja

e) Pomoć prema posebnim odlukama

a) **Pomoć za troškove nabavke ogrjeva**

Jednokratna pomoć za ogrjev odobrava se u novcu u iznosu od 950,00 kn.

Pravo na pomoć za ogrjev mogu ostvariti kućanstva čiji stanovi/kuće nisu priključeni na toplinski sustav Gradske toplane.

**b) Subvencija troškova komunalija**

Subvencija troškova komunalija iznosi 60% od ukupnih troškova komunalija, odnosi se na troškove: komunalne naknade, čistoće, naknade za uslugu javne vodoopskrbe, uslugu sakupljanja otpadnih voda i uslugu pročišćavanja otpadnih voda (fiksni i varijabilni dio), koji se naplaćuju putem tvrtke “Inkasator” Karlovac.

Subvencija potrošnje vode ostvaruje se na potrošnju vode do 3m3 po članu kućanstva mjesečno. Potrošnja vode veća od 3m3, neće se subvencionirati.

c) **Subvencija troškova električne energije**

Subvencije će se odobravati prema broju članova kućanstva u određenim iznosima mjesečno:

• za samca - 70,00 kn

• za dvočlano kućanstvo - 75,00 kn

• za tročlano kućanstvo - 90,00 kn

• za četiri i višečlano kućanstvo - 110,00 kn

Upravni odjel za društvene djelatnosti dostavit će u HEP Elektra d.o.o., popis korisnika subvencije s utvrđenim iznosom subvencije mjesečno, te izvršiti uplatu odobrenog iznosa mjesečno, što će korisnicima biti obračunato prilikom periodičnih obračuna potrošnje električne energije.

Mjesečna uplata (akontacija) za potrošenu električnu energiju, koju korisniku utvrdi HEP Elektra d.o.o., ne umanjuje se za iznos odobrene subvencije. Za korisnike koji koriste električnu energiju drugih opskrbljivača električne energije tj. distributera biti će isplaćen gore propisan iznos na tekući račun korisnika u tromjesečnim obrocima.

d) **Subvencija troškova centralnog grijanja**

Pravo na subvenciju troškova centralnog grijanja, ostvaruje se na način da se za svaki mjesec uplaćuje fiksni iznos subvencije za „grijane i negrijane“ mjesece. Za „grijane mjesece“: veljača, ožujak, travanj, listopad, studeni i prosinac uplaćuje se subvencija u iznosu od 115,00 kuna te za „negrijane mjesece“: svibanj, lipanj, srpanj, kolovoz i rujan u iznosu od 60,00 kune.

Ostali iznos računa, za korištenu stambenu površinu korisnik plaća punu cijenu troškova grijanja, odnosno onu koju obračuna „Gradska toplana d.o.o.“.

e) **Pomoć prema posebnim odlukama**

Pravo na pomoć za troškove nabavke hrane ostvaruju kućanstva s djecom predškolske dobi i djecom koja su na redovnom školovanju, a realizirat će se putem bonova u ukupnom iznosu od 600,00 kuna. Bonovi za hranu realiziraju se jednokratno za vrijeme trajanja ove mjere.

Pravo na pomoć prema posebnim odlukama dodatno mogu ostvariti kućanstva za iznimno teške životne situacije (iznenadna teža bolest i sl.).

Pravo na pomoći za ublažavanje posljedica epidemije koronavirusa COVID-19 iz točke 18. ostvaruje se za razdoblje od 6 ( šest) mjeseci počevši od dana stupanja na snagu ovog Programa.

**VII.**

**PLANIRANA SREDSTVA**

|  |  |  |  |
| --- | --- | --- | --- |
| RB | **Oblik pomoći** | **Planirani broj pomoći** | **Planirani iznos sredstava** |
| 1. | Subvencija troškova smještaja u vrtiće | 25 | 45.000,00 |
| 2. | Pomoć za prehranu učenika u osnovnim školama | 300 | 160.000,00 |
| 3. | Ljetovanje za djecu u Hostelu „Karlovac“ | 35 | 50.000,00 |
| 4. | Pomoć za nabavu ogrjeva | 360 | 350.000,00 |
| 5. | Subvencija troškova komunalija | 450 | 290.000,00 |
| 6. | Subvencija troškova električne energije | 450 | 270.000,00 |
| 7. | Subvencija troškova centralnog grijanja | 120 | 110.000,00 |
| 8. | Božićnica za umirovljenike | 450 | 150.000,00 |
| 9. | Pomoć umirovljenicima s izrazito malim mirovinama | 25 | 60.000,00 |
| 10. | Sufinanciranje gradskog prijevoza građanima starijim od 65 godina | 1.100 | 220.000,00 |
| 11. | Subvencija godišnjih karata za prijevoz socijalno ugroženih kategorija | 55 | 35.000,00 |
| 12. | Pomoć u prehrani – mlijeko za dojenčad | 20 | 40.000,00 |
| 13. | Pomoć u prehrani – topli obroci i paketi hrane | 140 | 625.000,00 |
| 14. | Zdravstvena njega u kući starih i bolesnih osoba | 20 | 170.000,00 |
| 15. | Pomoć u kući starim i bolesnim osobama | 50 | 380.000,00 |
| 16. | Naknada pogrebnih troškova | 15 | 60.000,00 |
| 17. | Pomoći temeljem posebnih odluka | 700 | 330.000,00 |
|  | **UKUPNO:** | **4.335** | **3.345.000** |

**PRIJELAZNE I ZAVRŠNE ODREDBE**

**VIII.**

Kućanstvom prema ovom Programu, smatraju se sve osobe koje imaju prijavljeno prebivalište na istoj adresi bez obzira na srodstvo, zajedno žive u jednoj kući ili jednom stanu, imaju zajednički vodomjer i brojilo za potrošnju el. energije, temeljem kojih se izdaje jedan račun za potrošnju, te su zajednički obvezni snositi troškove stanovanja i druge zajedničke troškove.

**IX.**

Prihodom se smatraju sva novčana sredstva ostvarena po osnovi rada, mirovine, primitaka od imovine ili na neki drugi način (primjerice primitak od udjela u kapitalu, kamate od štednje i sl.) ostvarena u tuzemstvu i u inozemstvu sukladno propisima o oporezivanju dohotka, a umanjeni za iznos uplaćenog poreza i prireza. Sukladno Zakonu o socijalnoj skrbi („Narodne novine br. 157/13, 152/14, 99/15, 52/16, 16/17, 130/17, 98/19)

**X.**

Gradonačelnik Grada Karlovca može po potrebi svojom odlukom utvrditi osnove i mjerila za ostvarivanje prava, izmijeniti i dopuniti odredbe po pojedinim oblicima pomoći iz ovog Programa, te eventualno obustaviti daljnje korištenje prava po pojedinim oblicima pomoći, ako procijeni da će troškovi biti veći od planiranih proračunskih iznosa, a rebalansom Proračuna neće moći biti pokriveni.

**XI.**

Grad Karlovac će s pojedinim institucijama i trgovačkim društvima, temeljem provedenog postupka, sukladno odredbama Zakona o javnoj nabavi, ugovorom utvrditi međusobna prava i obveze u svrhu provođenja pojedinih oblika pomoći iz ovog Programa. Subvencije kao oblike pomoći, tvrtke mogu obračunavati samo prema čistoj cijeni usluge, bez kamata, dugovanja, sudskih ili drugih troškova, koje je prouzročio korisnik.

**XII.**

O zahtjevima u iznimnim slučajevima za ostvarivanje prava iz ovog Programa odlučit će Upravni odjel za društvene djelatnosti, nakon temeljitog uvida u socijalno stanje i specifične okolnosti podnositelja zahtjeva, njegove obitelji, odnosno kućanstva.

**XII.**

Ostvarivanje prava na pojedine oblike pomoći temeljem ovog programa, može se sukladno međusobnom dogovoru i zaključenom ugovoru, ostvariti putem Centra za socijalnu skrb Karlovac, a na temelju odluke gradonačelnika Grada Karlovca.

**XIII.**

Kućanstva koja žive isključivo od jedne mirovine, čiji iznos se uklapa u kriterije ukupnog prihoda kućanstva, odobravat će se pomoć u kući, zdravstvena njega u kući, pomoć za ogrjev, te subvencija troškova grijanja, subvencija troškova komunalija i subvencija troškova električne energije do kraja kalendarske godine.

**XIV.**

Korištenje prava utvrđenih temeljem ovog Programa počinje u pravilu od prvog dana sljedećeg mjeseca nakon podnošenja zahtjeva.

Sukladno tome Rješenja za korištenje pojedinih oblika pomoći važe od prvog dana sljedećeg mjeseca nakon podnošenja zahtjeva do isteka roka od najdulje 6 mjeseci kada će Upravni odjel za društvene djelatnosti provesti reviziju prava korisnika na subvenciju troškova stanovanja. Daljnje korištenje subvencija ostvarivat će se podnošenjem novog zahtjeva.

Izuzetak su oblici pomoći*: Pomoć u kući starim i bolesnim osobama, Zdravstvena njega u kući starih i bolesnih osoba, Pomoć u prehrani – mlijeko za dojenčad, Pomoć u prehrani – topli obroci i paketi hrane* kod kojih bi prekid kontinuiteta pomoći ugrozio životne prilike članova kućanstva.

**XV.**

Korisnik pojedinog oblika pomoći dužan je Upravnom odjelu za društvene djelatnosti, prijaviti svaku promjenu koja utječe na korištenje prava na pojedine oblike pomoći (adresa stanovanja, broj članova kućanstva, ostvarivanje novih ili gubitak mjesečnih primanja, te eventualne druge podatke), u roku od 15 dana od dana nastanka promjene.

**XVI.**

Korisnik, odnosno kućanstvo koje je dalo lažne podatke i kod kojega se naknadnom provjerom podataka utvrdi da ne ispunjava uvjete iz kriterija utvrđenih programom, ukinut će se odobrena subvencija ili pomoć, uz obvezu vraćanja do tada odobrenih i primljenih iznosa pomoći.

Upravni odjel za društvene djelatnosti postupit će isto, ukoliko korisnik ne prijavi promjenu adrese stanovanja ili drugu promjenu koja utječe na ostvarivanje prava po ovom Programu, ne odazove se pozivu ili na zahtjev stručnog suradnika ne donese traženu dokumentaciju.

**XVII.**

Protiv rješenja Upravnog odjela za društvene djelatnosti Grada Karlovca, o utvrđivanju prava korištenja pojedinog oblika pomoći utvrđenog Programom, podnositelj zahtjeva može izjaviti žalbu nadležnom upravnom tijelu Karlovačke županije u roku od 15 dana o dana primitka rješenja.

**XVIII.**

Upravni odjel za društvene djelatnosti obvezuje se Gradskom vijeću Grada Karlovca podnijeti izvješće o provedbi ovog Programa za proteklu godinu, najkasnije do 31. svibnja tekuće godine.

**XIX.**

Ovaj Program, donosi Gradsko vijeće Grada Karlovca, stupa na snagu osmog dana od dana objave u “Glasniku” Grada Karlovca, a primjenjuje se od 01.01.2021. godine.

PREDSJEDNIK

GRADSKOG VIJEĆA GRADA KARLOVCA

Matija Furač, struč. spec. oec.

OBRAZLOŽENJE

**prijedloga Programa subvencija troškova stanovanja i drugih oblika**

**socijalne pomoći za 2021. godinu**

Program subvencija troškova stanovanja i drugih oblika socijalne pomoći za 2021. godinu temelji se na Zakonu o socijalnoj skrbi (Narodne novine br. 157/13, 152/14, 99/15, 52/16, 16/17, 130/17, 98/19, 64/20) i Odluci o socijalnoj skrbi (Glasnik Grada Karlovca, 07/14, 13/15, 15/15, 13/17). Ovim programom su obuhvaćene zakonske osnove te pomoći koje su iznad zakonskog standarda.

Za provođenje ovog Programa u Proračunu Grada Karlovaca za 2021. godinu planirano je 3.345.000,00 kuna. Sredstva su namijenjena za pomoć kućanstvima socijalno ugroženih osoba, a koji ispunjavaju uvjete i kriterije utvrđene Programom.

Sredstva iz Proračuna su raspodijeljena na 18 oblika pomoći:

|  |  |
| --- | --- |
| **RB** | **Naziv oblika pomoći** |
| 1. | Subvencija troškova smještaja u vrtiće |
| 2. | Pomoć za prehranu učenika u osnovnim školama |
| 3. | Ljetovanje za djecu u Hostelu „Karlovac“ |
| 4. | Pomoć za nabavu ogrjeva |
| 5. | Subvencija troškova komunalija |
| 6. | Subvencija troškova električne energije |
| 7. | Subvencija troškova centralnog grijanja |
| 8. | Božićnica za umirovljenike |
| 9. | Pomoć umirovljenicima s izrazito malim mirovinama |
| 10. | Sufinanciranje gradskog prijevoza građanima starijim od 65 godina |
| 11. | Subvencija godišnjih karata za prijevoz socijalno ugroženih kategorija |
| 12. | Pomoć u prehrani – mlijeko za dojenčad |
| 13. | Pomoć u prehrani – topli obroci i paketi hrane |
| 14. | Zdravstvena njega u kući starih i bolesnih osoba |
| 15. | Pomoć u kući starim i bolesnim osobama |
| 16. | Naknada pogrebnih troškova |
| 17. | Pomoći temeljem posebnih odluka |
| 18. | Pomoći za ublažavanje posljedica epidemije koronavirusa COVID - 19 |

Predlažemo Gradskom Vijeću Grada Karlovca da prihvati Program subvencija troškova stanovanja i drugih oblika socijalne pomoći za 2021. godinu.

Sastavila: Pročelnica:

Voditeljica odsjeka za odgoj i obrazovanje, Draženka Sila-Ljubenko, prof.

udruge, sport i socijalnu skrb

Renata Kučan, dipl.uč.