GRADSKO VIJEĆE

KLASA:021-05/20-01/ …….

URBROJ:2133/01-01/ ……

Karlovac, ……2020.. PRIJEDLOG

Na teme­lju članka 14. Zakona o proračunu (N.N. 87/08; 136/12; 15/15.) i na temelju članaka 34. i 97. Statuta Grada Karlovca (Glasnik Grada Karlovca 01/15; 3/18.) Gradsko vijeće grada Karlovca je na \_\_. sjednici održanoj dana \_\_. prosinca 2020. godine donijelo sljedeću

**ODLUKU**

**O IZVRŠAVANJU PRORAČUNA GRADA KARLOVCA**

**ZA 2021. GODINU**

**OPĆE ODREDBE**

Članak 1.

(1) Ovom se Odlukom uređuje struktura prihoda, primitaka, rashoda i izdataka Proračuna Grada Karlovca za 2021. godinu (u daljnjem tekstu: Proračun), njegovo izvršavanje, upravljanje financijskom i nefinancijskom imovinom, opseg zaduživanja i davanje jamstava, korištenje namjenskih prihoda, prava i obveze korisnika proračunskih sredstava, ovlasti Gradonačelnika u izvršavanju Proračuna, te druga pitanja u svezi s izvršavanjem proračuna.

Članak 2.

(1) Sredstva za rashode i izdatke osiguravaju se tijelima gradske uprave i proračunskim korisnicima i to: ustanovama kojima je Grad osnivač, osnovnim školama i javnoj vatrogasnoj postrojbi koje se financiraju kao decentralizirane funkcije, vijećima nacionalnih manjina, mjesnim odborima i gradskim četvrtima, te ostalim korisnicima koji su u njegovu Posebnom dijelu određeni za nositelje sredstava.

(2) U okviru razdjela i glava osigurana su sredstva za rashode tijela Gradske uprave, proračunske i druge krajnje korisnike, po pojedinim programima, projektima i aktivnostima.

**STRUKTURA PRORAČUNA**

Članak 3.

(1) Proračun se sastoji od Općeg i Posebnog dijela te Plana razvojnih programa.

(2) Opći dio Proračuna sadrži Račun prihoda i rashoda, te Račun financiranja.

(3) U Računu prihoda i rashoda iskazani su svi prihodi i rashodi, koji su iskazani u Proračunu Grada Karlovca za 2021. godinu. Prihodi Proračuna iskazani su po izvorima iz kojih potječu (porezni prihodi, pomoći, prihodi od imovine, prihodi od administrativnih pristojbi i po posebnim propisima, prihodi od prodaje nefinancijske imovine i ostali prihodi), a ubiru se i uplaćuju sukladno zakonima i drugim propisima. Iz navedenih prihoda financiraju se programi javnih potreba utvrđenih na nivou Grada za 2021. godinu.

(4) U računu financiranja iskazani su primici od financijske imovine i zaduživanja, te izdaci za financijsku imovinu i otplatu zajmova.

(5) Proračun Grada Karlovca je konsolidirani proračun i sadrži sve prihode i primitke, rashode i izdatke Grada Karlovca i proračunskih korisnika Grada Karlovca.

(6) Posebni dio sadrži raspored rashoda i izdataka proračunskih korisnika prema organizacijskoj, programskoj, ekonomskoj, lokacijskoj i funkcijskoj klasifikaciji te prema izvorima financiranja.

(7) Plan razvojnih programa je dokument jedinice lokalne samouprave sastavljen za trogodišnje razdoblje koji sadrži ciljeve i prioritete razvoja jedinice lokalne samouprave povezane s programskom i organizacijskom klasifikacijom proračuna.

(8) Plan razvojnih programa za razdoblje 2021.-2023.godine po godinama iskazuje se kao pregled kapitalnih ulaganja Grada.

(9) Proračunski korisnici obvezni su do 31.12.2020. godine donijeti svoj financijski plan usklađen s Proračunom Grada Karlovca za trogodišnje razdoblje. Financijski plan treba biti usvojen od strane Upravnih vijeća.

**IZVRŠAVANJE PRORAČUNA**

Članak 4.

(1) Proračun Grada Karlovca planira se i izvršava kroz sustav lokalne riznice putem jedinstvenog novčanog računa preko kojega se obavljaju sve financijske transakcije Proračuna pri čemu proračunski korisnici nemaju svoje novčane račune.

(2) Proračunski korisnici Grada Karlovca uključeni u sustav lokalne riznice su:

1. Javna vatrogasna postrojba Grada Karlovca,

2. Gradsko kazalište Zorin dom,

3. Gradsko muzej,

4. Gradska knjižnica Ivan Goran Kovačić,

5. Osnovna škola Banija,

6. Osnovna škola Rečica,

7. Osnovna škola Skakavac,

8. Osnovna škola Švarča

9. Osnovna škola Grabrik,

10.Osnovna škola Dubovac,

11.Osnovna škola Turanj,

12.Osnovna škola Mahično,

13.Osnovna škola Dragojle Jarnević,

14.Osnovna škola Braće Seljan,

15.Centar za odgoj i obrazovanje djece i mladeži,

16.Dječji vrtić Karlovac,

17.Dječji vrtić Četiri rijeke.

18.Aquatika – slatkovodni akvarij i muzej rijeka

Članak 5.

(1) Proračun se izvršava od 01.siječnja do 31.prosinca 2021. godine.

(2) Samo naplaćeni prihodi u kalendarskoj godini priznaju se kao prihodi Proračuna za 2021.godinu.

(3) Rashodi proračuna su svi rashodi za koje je nastala obveza u 2021. godini, neovisno o njihovom plaćanju.

Članak 6.

(1) Organizacijskom klasifikacijom posebnog dijela Proračuna formirano je osam razdjela u sklopu kojih su planirane glave, unutar kojih se nalaze proračunski korisnici i ostali korisnici proračunskih sredstava.

(2) Upravni odjel za proračun i financije obvezan je u roku osam dana od stupanja na snagu proračuna, izvijestiti sva tijela gradske uprave o odobrenim sredstvima u Proračunu za 2021. godinu.

(3) Upravni odjeli Gradske uprave dužni su u roku daljnjih osam dana izvijestiti svoje krajnje proračunske i ostale korisnike o odobrenim sredstvima u Posebnom dijelu proračuna.

Članak 7.

(1) Odlukom ili drugim aktom ne mogu se stvarati obveze na teret proračuna, ako za iste nisu osigurana sredstva.

(2) Proračunskim korisnicima sredstva se doznačuju putem lokalne riznice proračuna isključivo na osnovu pismenog dokumenta (isprave) izkoje je vidljivo:

* da je namjena odobrena u proračunu
* da je iznos stvorene obveze u visini odobrenog iznosa,
* da je obveza likvidirana od nadležne osobe.

Članak 8.

(1) Nalogodavac i odgovorna osoba za izvršavanje Proračuna u cjelini je Gradonačelnik.

(2) Upravni odjeli i proračunski korisnici mogu preuzeti obveze po ugovorima koji zahtijevaju plaćanje u slijedećim godinama samo uz pisanu suglasnost Gradonačelnika uz prethodno pisano mišljenje Upravnog odjela za proračun i financije.

(3) Upravni odjel za proračun i financije izvršava Proračun i o tome izvještava Gradonačelnika.

(4) Pročelnici tijela gradske uprave te čelnici pravnih osoba koje su korisnici Proračuna, odgovorni su za planiranje i izvršavanje svoga dijela Proračuna.

(5) Odgovornost za izvršavanje Proračuna u smislu odredbe stavka 4. ovoga članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava te za utvrđivanje prava naplate i izdavanje naloga za naplatu u korist proračunskih sredstava.

(6) Pročelnici tijela gradske uprave i čelnici proračunskih korisnika koji su korisnici Proračuna odgovorni su za zakonito, svrhovito, učinkovito i ekonomično raspolaganje proračunskim sredstvima.

Članak 9.

(1) Korisnici moraju sredstva osigurana u Proračunu koristiti za utvrđene namjene štedljivo i racionalno.

(2) Proračunska sredstva mogu se koristiti samo za namjene i do visine koje su određene u posebnom dijelu Proračuna.

(3) Prijedlozi odluka i drugih akata koje donosi gradonačelnik odnosno koje gradonačelnik predlaže na donošenje Gradskom vijeću, a imaju fiskalni učinak, donose se odnosno utvrđuju uz prethodno pribavljeno mišljenje Upravnog odjela za proračun i financije.

Članak 10.

(1) Rashodi i izdaci Proračuna koji se financiraju iz namjenskih prihoda i primitaka te iz prihoda od pomoći izvršavat će se do iznosa naplaćenih prihoda i primitaka za te namjene.

(2) Uplaćene, a neplanirane pomoći, donacije i prihodi za posebne namjene mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Gradonačelnika za otvaranje novog izvora / aktivnosti / stavke u proračunu.

(3) Uplaćene, a manje planirane pomoći i donacije, mogu se izvršavati do visine naplaćenih sredstava.

Članak 11.

(1) Prednost u podmirivanju rashoda/izdataka imaju rashodi/izdaci za otplatu duga i pokriće danih jamstava, zatim financiranje rada tijela Gradske uprave i proračunskih korisnika, rashodi za provođenje socijalnog programa, financiranje kapitalnih izdataka i ostalih rashoda utvrđenih zakonom, ovisno o mogućnostima proračuna.

(2) Otplata glavnica i kamata, te jamstava mogu se izvršavati iznad planiranih iznosa.

Članak 12.

(1) Tijela gradske uprave odgovorna su za prikupljanje proračunskih prihoda, za potpunu i pravodobnu naplatu prihoda, u skladu sa zakonima i propisima donesenim na temelju zakona, a s druge strane za izvršavanje svih rashoda sukladno planiranim iznosima i namjenama.

(2) Pravne osobe proračunski korisnici odgovorni su za naplatu prihoda i primitaka u okviru svoje nadležnosti i za njihovu uplatu u proračun Grada Karlovca te za izvršavanje svih rashoda u skladu s odobrenim namjenama.

Članak 13.

(1) Proračunskim korisnicima Grada Karlovca uključenim u sustav riznice utvrđuje se blagajnički maksimum u iznosu od 10.000,00 kuna. Blagajnički maksimum u upravnim tijelima Grada Karlovca iznosi 20.000,00 kuna.

Članak 14.

(1) Pogrešno ili više uplaćeni prihodi u Proračun, vraćaju se uplatiteljima na teret tih prihoda, a temeljem zahtjeva uplatitelja i dokaza o pogrešno ili više uplaćenom prihodu.

(2) Naredbu za povrat pogrešno ili više uplaćenih prihoda donosi Upravni odjel za proračun i financije na temelju dokumentiranog zahtjeva kojeg potpisuje pročelnik Upravnog odjela u čijoj nadležnosti je naplata tih prihoda, odnosno osoba koju on ovlasti.

Članak 15.

(1) Prihodi koje ostvare vijeća nacionalnih manjina obavljanjem vlastite djelatnosti, iz donacija, po posebnim propisima ili iz drugih izvora, namjenski su prihodi nacionalnih manjina te se uplaćuju i izvršavaju preko njihovog računa sukladno usvojenom Financijskom planu.

Članak 16.

(1) Prihodi što ih ostvare mjesni odbori i gradske četvrti obavljanjem djelatnosti, iz donacija i drugih izvora, prihodi su Proračuna i uplaćuju se na račun Proračuna, a izvršavaju preko njihovog računa sukladno usvojenom Financijskom planu.

(2) Mjesni odbori i gradske četvrti mogu preuzimati obveze i plaćati ih po stavkama rashoda za čije su financiranje planirani prihodi iz stavka 1. ovoga članka, isključivo do iznosa naplaćenih prihoda.

**ISPLATE SREDSTAVA IZ PRORAČUNA**

Članak 17.

(1) Svaka isplata iz Proračuna mora se temeljiti na vjerodostojnoj knjigovodstvenoj ispravi, kojom se dokazuje obveza plaćanja.

(2) Pročelnik Upravnog odjela i čelnik pravne osobe proračunskog korisnika, odnosno osoba na koju je pravo preneseno, mora prije isplate provjeriti i potvrditi potpisom pravni temelj i visinu isplate koja proizlazi iz knjigovodstvene isprave.

(3) Nalog za isplatu iz Proračuna s oznakom pozicije Proračuna izdaje pročelnik nadležnog Upravnog odijela, a supotpisuju Gradonačelnik ili zamjenici Gradonačelnika, prema nadležnosti.

(4) Gradonačelnik može samostalno raspolagati proračunskim sredstvima čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se donosi odluka, a najviše do 1.000.000,00 kuna.

(5) Gradonačelnik može na prijedlog pročelnika Upravnog odjela za Proračun i financije, odobriti odgodu plaćanja duga ili odobriti obročnu otplatu duga po zahtjevu dužnika, uz primjereno osiguranje i kamate.

(6) Plaćanje duga može se odgoditi za jedan mjesec, a plaćanje u jednakim mjesečnim obrocima može se odobriti do 12 mjeseci.

(7) Odgoda plaćanja, obročna otplata duga ili otpis potraživanja s osnove tzv. nejavnih davanja provode se sukladno Uredbi Vlade RH o kriterijima, mjerilima i postupku za odgodu plaćanja, obročnu otplatu dug ate prodaju, otpis ili djelomičan otpis duga. O odgodi plaćanja, obročnoj otplati duga ili otpisu potraživanja donosi se rješenje gradonačelnika u skladu s odredbama Zakona o općem upravnom postupku.

(8) Odgoda plaćanja, obročna otplata duga ili otpis potraživanja s osnove javnih davanja provode se sukladno odredbama Općeg poreznog zakona uz uvijet da dužnik sklopi s Gradom upravni ugovor i dostavi odgovarajuće instrumente osiguranja plaćanja.

(9) Gradonačelnik može otpisati ili djelomično otpisati potraživanja, ako bi troškovi naplate potraživanja bili u nerazmjeru s visinom potraživanja ili se ustanovi apsolutna nemogućnost naplate zbog okončanog stečajatrgovačkog društva ili brisanja iz sudskog registra.

Članak 18.

(1) Upravni odjeli Grada mogu sklapati ugovore o nabavi roba, obavljanju usluga i ustupanju radova sukladno zakonskim propisima koji uređuju ovo područje i godišnjem planu nabave.

(2) Odluku o početku postupka javne nabave donosi Gradonačelnik ili Gradsko vijeće ukoliko vrijednost nabave premašuje inos iz čl. 17.st. 4. ove Odluke.

Članak 19.

(1) Ustanove i trgovačka društva kojima je Grad osnivač provode postupak nabave sukladno zakonskim propisima i svom godišnjem planu nabave.

Članak 20.

(1) Obračun i isplatu plaća korisnici mogu vršiti na temelju osnovice utvrđene kolektivnim ugovorom ili pravilnikom.

(2) Osnovicu i koeficijente za obračun plaće, gradonačelnika i njegovih zamjenika određuje odlukom Gradsko vijeće na prijedlog gradonačelnika.

(3) Radi pravodobnog obračunavanja i doznačivanja prora­čunskih sredstava u 2021. godini za plaće i druge rashode, korisnici koji se financiraju iz Proračuna obvezni su nadležnom Upravnom odjelu dostaviti rješenje o zasnivanju i o prestanku radnog odnosa zaposlenika.

(4) Rješenje iz stavka 3. ovoga članka korisnici su obvezni dostaviti u roku od osam dana od dana zasnivanja ili prestanka radnog odnosa.

(5) Sredstva za ostala materijalna prava isplaćivati će se korisnicima prema kolektivnim ugovorima i sporazumima ili pravilnicima u visini i opsegu utvrđenima istima.

Članak 21.

(1) Instrumente osiguranja plaćanja, kojima se stvaraju obveze na teret Proračuna priprema Upravni odjel za proračun i financije, a potpisuje Gradonačelnik.

(2) Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Upravnom odjelu za proračun i financije.

(3) Evidenciju izdanih i primljenih instrumenata osiguranja plaćanja vodi Upravni odjel za proračun i financije.

**PLAĆANJE PREDUJMA**

Članak 22.

(1) Plaćanje predujma moguće je samo iznimno i to na temelju prethodne suglasnosti Gradonačelnika

(2) Bez suglasnosti Gradonačelnika iz stavka 1. ovog članka mogu se plaćati objave u službenom glasilu Republike Hrvatske, godišnje pretplate na stručnu literaturu i ostale isplate do maksimalnog pojedinačnog iznosa od 10.000,00 kuna.

**URAVNOTEŽENJE PRORAČUNA I PRERASPODJELA SREDSTAVA**

Članak 23.

(1) Ako tijekom godine dođe do povećanja rashoda/izdataka ili smanjenja prihoda/primitaka Gradonačelnik može poduzeti mjere za uravnoteženje proračuna propisano Zakonom.

(2) Ukoliko se primjenom privremenih mjera Proračun ne uravnoteži, izvršit će se Izmjene i dopune Proračuna, koje će donijeti Gradsko vijeće.

(3) Sukladno izmjenama i dopunama Proračuna, proračunski i krajnji korisnici obvezni su izmijeniti i dopuniti svoje financijske planove i planove nabave u roku od 15 dana od stupanja na snagu izmjena i dopuna Proračuna i o tome izvijestiti nadležni Upravni odjel.

(4) Proračunski korisnici svoje financijske planove mogu mijenjati isključivo na način da su uvijek usklađeni s Proračnom Grada Karlovca, te Izmjenama i dopunama Proračuna Grada Karlovca.

Članak 24.

(1) Gradonačelnik može odobriti preraspodjelu sredstava unutar pojedinog razdjela i između pojedinih razdjela na prijedlog pročelnika Upravnog odjela gradske uprave, uz prethodno pribavljeno mišljenje Upravnog odjela za proračun i financije. Preraspodjela sredstava može se izvršiti najviše do 5% rashoda i izdataka na proračunskoj stavci donesenoj od strane Gradskog vijeća koja se umanjuje.

(2) O izvršenim preraspodjelama Gradonačelnik je dužan polugodišnje izvijestiti Gradsko vijeće.

**KORIŠTENJE NAMJENSKIH I VLASTITIH PRIHODA**

Članak 25.

(1) Sredstva ostvarena od spomeničke rente uplaćena u Proračun koriste se za programe i aktivnosti za zaštitu i očuvanje kulturnih dobara Grada. Potrebno je sačiniti program utroška sredstava od spomeničke rente.

(2) Nadležni Upravni odjel nadzire ostvarenje i trošenje prihoda iz stavka 1. ovog članka, o čemu će izvijestiti Gradonačelnika i Gradsko vijeće.

(3) Namjenski prihodi i primici koji ne budu iskorišteni u ovoj proračunskoj godini, prenose se u proračun za narednu proračunsku godinu.

Članak 26.

(1) Vlastiti prihodi koje proračunski korisnici ostvaruju od obavljanja poslova na tržištu i u tržišnim uvjetima služe za pokriće rashoda proračunskih korisnika.

(2) Prihodi iz stavka 1. ovoga članka uplaćuju se na jedinstveni račun lokalne riznice tj. na žiro račun Grada za redovno poslovanje.

(3) Vlastiti prihodi koji ne budu iskorišteni u ovoj proračunskoj godini, prenose se u proračun za narednu proračunsku godinu temeljem Odluke Gradskog vijeća.

(4) Namjenski prihodi i primici proračunskih korisnika koji ne budu iskorišteni u ovoj proračunskoj godini, prenose se u proračun za narednu proračunsku godinu temeljem Odluke Gradskog vijeća.

**IZVJEŠTAVANJE**

Članak 27.

(1) Upravni odjel za proračun i financije podnosi Gradonačelniku polugodišnji i godišnji izvještaj o ostvarenju proračuna, koji dostavljaju Gradskom vijeću u rokovima propisanim Zakonom o proračunu.

(2) Trgovačka društva, ustanove u vlasništvu Grada, mjesni odbori i gradske četvrti dužni su dostaviti godišnji izvještaj o poslovanju (ostvarenje financijskog plana i izvještaj o radu) nadležnom Upravnom odjelu najkasnije do 30.svibnja tekuće godine za prethodnu godinu.

(3)Izvještaj o poslovanju mora sadržavati i prijedlog korištenja neutrošenih sredstava (proračunskih i vlastitih), odnosno prijedlog pokrića gubitka poslovanja.

(4) Nadležni upravni odjel dužan je dostaviti izvještaje o poslovanju ustanova, trgovačkih društava i ostalih korisnika Gradonačelniku najkasnije do 30.rujna tekuće godine za prethodnu godinu.

**TEKUĆA ZALIHA PRORAČUNA**

Članak 28.

(1) U Proračunu Grada planirana su sredstva Tekuće zalihe u iznosu od 250.000,00 kuna.

(2) Sredstva Tekuće zalihe koriste se u skladu sa člankom 56. Zakona o proračunu (N.N. 87/08; 136/12; 15/15.)

(3) O korištenju sredstava Tekuće zalihe Proračuna odluku donosi Gradonačelnik.

(4) Gradonačelnik je obvezan mjesečno izvijestiti Gradsko vijeće o korištenju sredstava Tekuće zalihe.

(5) Sredstva Tekuće zalihe Proračuna ne mogu se koristiti za pozajmljivanje.

**UPRAVLJANJE FINANCIJSKOM IMOVINOM**

Članak 29.

(1) Raspoloživim novčanim sredstvima na računu Proračuna upravlja Gradonačelnik.

(2) Raspoloživa novčana sredstva mogu se oročavati kod poslovne banke poštujući načela sigurnosti i likvidnosti.

(3) Odluku o oročavanju donosi Gradonačelnik.

(4) Prihodi od upravljanja raspoloživim novčanim sredstvima prihodi su Proračuna.

(5) Novčana sredstva iz stavka 1. ovoga članka mogu se ulagati samo s rokom povrata do 31. prosinca 2021. godine.

Članak 30.

(1) Odluku o kupnji dionica ili udjela trgovačkog društva, ako su za te namjene osigurana sredstva u Proračunu i ako se time štiti javni interes, odnosno interes Grada, donosi Gradsko vijeće.

(2) Odluku o stjecanju udjela ili povećanju temeljnog kapitala trgovačkog društva u vlasništvu Grada Karlovca, ako su za te namjene osigurana sredstva u Proračunu Grada Karlovca, donosi Gradonačelnik, ukoliko njihova pojedinačna vrijednost ne prelazi 0,5% izvornih prihoda proračuna.

(3) Odluku o prodaji dionica ili udjela u kapitalu pravnih osoba donosi Gradsko vijeće, ukoliko to nije u suprotnosti s posebnim zakonima.

(4) Ostvarena sredstva od prodaje i zamjene nefinancijske imovine mogu se koristiti samo za kapitalne rashode, za ulaganje u dionice i udjele trgovačkih društava, te za otplate glavnice na temelju dugoročnog zaduživanja Grada.

(5) Ostvarena sredstva od prodaje dionica i udjela u kapitalu, mogu se koristiti samo za otplatu glavnice duga ili za nabavu imovine Grada.

Članak 31.

(1) Grad Karlovac može dati pozajmicu pravnoj osobi u vlasništvu Grada i ustanovi čiji je osnivač Grad do visine i pod uvjetima koje svojom odlukom utvrdi Gradonačelnik. Tako odobrena pozajmica mora biti vraćena u Proračun Grada Karlovca najkasnije do 31. prosinca 2021. godine.

**UPRAVLJANJE NEFINANCIJSKOM DUGOTRAJNOM IMOVINOM GRADA**

Članak 32.

(1)Upravljanje nefinancijskom imovinom Grada podrazumijeva njezino korištenje, održavanje i davanje u zakup ili najam.

(2) Tijela gradske uprave upravljaju nefinancijskom dugotrajnom imovinom Grada koju posjeduju za obavljanje poslova iz svog djelokruga rada sukladno općim aktima grada, brigom dobrog gospodara i vode popis o toj imovini u skladu sa zakonom.

(3) Sredstva za održavanje i osiguranje dugotrajne nefinancijske imovine osiguravaju se u rashodima poslovanja. Poslove sklapanja ugovora s osiguravateljima i naplatu šteta obavlja upravni odjel nadležan za opće poslove.

Članak 33.

(1) Knjigovodstvena evidencija nefinancijske dugotrajne imovine Grada vodi se u Upravnom odjelu za proračun i financije.

(2) Pročelnici upravnih odjela gradske uprave dužni su dostaviti podatke o svakoj poslovnoj promjeni na imovini kojom upravljaju Upravnom odjelu za proračun i financije.

Članak 34.

(1) Kada se sredstva Proračuna koriste za ulaganja u nefinancijsku imovinu trgovačkog društva u većinskom vlasništvu Grada, tada se pitanja vlasništva nefinancijske imovine regulira ugovorom.

**ZADUŽIVANJE I GRADSKA JAMSTVA**

Članak 35.

(1) Grad Karlovac može se dugoročno zadužiti samo za investiciju koja se financira iz Proračuna, a koju potvrdi Gradsko vijeće.

(2) Odluku o zaduživanju donosi Gradsko vijeće uz prethodnu suglasnost Vlade Republike Hrvatske, a ukupno zaduživanje Grada može iznositi najviše do 20% ostvarenih izvornih proračunskih prihoda u prethodnoj godini.

(3) U iznos ukupne obveze Grada po zaduživanju uključen je iznos godišnjeg anuiteta po kreditima, kao i obveze danih jamstava iz prethodnih godina.

(4) Ograničenje zaduženosti Grada Karlovca ne odnosi se na projekte koji se sufinanciraju iz fondova EU i za projekte energetske učinkovitosti u kojima sudjeluje Grad Karlovac.

(5) Grad Karlovac će se u 2021.godini zadužiti u iznosu od ukupno 51.331.656,00 kuna za slijedeće projekte: Karlovac II – Mala Švarča, Karlovac II – Jamodolska, Karlovac II – Bohinjska, Skadarska, Karlovac II – Baščinska, Karlovac II – Triglavska, Karlovac II – Donja Švarča, Karlovac II – Drežnik, Karlovac II – Zvijezda i za projekt rekonstrukcije i obnove objekta Edison.

(6) Iznos zaduženja realizirati će se zaključenjem novih kreditnih aranžmana za projekte Karlovac II u iznosu od 44.331.656 kn i za projekt rekonstrukcije i obnove objekta Edison u visini od 7.000.000,00 kn. Kredit za rekonstrukciju i obnovu objekta Edison zaključiti će se uz rok korištenja od dvije godine, a kredit za projekte Karlovac II zaključiti će se na rok korištenja od 3 godine.

Ukupni iznos duga prema kreditnim institucijama na kraju proračunske 2021. godine procjenjuje na 65.000.000,00 kuna.

(7) Grad Karlovac se može kratkoročno zadužiti najduže do 12 mjeseci za premošćivanje nastale nelikvidnosti radi različite dinamike naplate prihoda i dospijeća obaveza prema dobavljačima i korisnicima.

(8) Grad Karlovac, te tvrtke i ustanove kojima je Grad osnivač, mogu sklopiti ugovor o javno privatnom partnerstvu na temelju provedenog natječaja uz uvjet da godišnji iznos svih naknada na temelju javno privatnog partnerstva ne prelazi 25% izvornih prihoda proračuna Grada Karlovca iz prethodne proračunske godine.

Članak 36.

(1) Tekuće otplate glavnice gradskog duga, iskazane u Računu financiranja proračuna za 2021. godinu u svoti od 7.150.000,00 kuna, te pripadajuće kamate, imaju prednost u izvršavanju Proračuna pred svim ostalim izdacima.

Članak 37.

(1) Pravna osoba u većinskom ili neizravnom vlasništvu Grada i javna ustanova čiji je osnivač Grad, može se dugoročno zadužiti samo za investicijske projekte uz prethodnu pisanu suglasnost Gradonačelnika.

(2) Zahtjev se podnosi u pismenom obliku i mora sadržavati: namjenu kredita, naziv kreditora i uvjete kreditiranja s planom otplate.

(3) U opseg mogućeg zaduživanja Grada uključuju se izdane suglasnosti iz članka 90. stavka 2. Zakona o proračunu.

(4) Grad Karlovac o izdanim suglasnostima obvezan je izvijestiti Ministarstvo financija sukladno članku 90. stavcima 4. i 5. Zakona o proračunu.

(5) Grad Karlovac može dati subsidijarno jamstvo za dugoročno zaduženje trgovačkom društvu ili ustanovi u vlasništvu Grada, ali je obvezan prije davanja jamstva ishoditi suglasnost ministra financija.

(6) Grad Karlovac obvezan je o danim jamstvima izvještavati Ministarstvo financija sukladno članku 91. stavcima 6. i 7. Zakona o proračunu.

(7) Pravne osobe koje su dobile suglasnost ili jamstvo od Grada Karlovca u smislu ovog članka, dužne su po isteku kvartala do 5. u narednom mjesecu u Upravni odjel za proračun i financije dostaviti informacije o stanju zaduženosti, a ugovor o zaduživanju u roku od pet dana od dana potpisivanja.

**PRORAČUNSKI NADZOR I UNUTARNJA KONTROLA**

Članak 38.

(1) Grad Karlovac ima pravo i obavezu kontrole financijskog, materijalnog i računovodstvenog poslovanja svojih proračunskih korisnika.

(2) Proračunski nadzor i unutarnja revizija obavljaju kontrolu i nadzor korištenja proračunskih sredstava, upozoravaju na nepravilnosti i neusklađenost sa zakonskim i drugim propisima.

(3) Ovlaštena osoba za proračunski nadzor provodi postupak proračunskog nadzora proračunskih korisnika i krajnjih korisnika te namjenskog trošenja proračunskih sredstava svih pravnih i fizičkih osoba koja dobivaju sredstva iz Proračuna, kao i namjenskog korištenja kreditnih sredstava za koje je Grad dao jamstvo.

(4) Odgovorna osoba za nadzor mora izvijestiti Gradonačelnika o svim nepravilnostima u zapisniku o obavljenom nadzoru.

(5) Korisnici su obvezni dati sve potrebne podatke, isprave i izvješća koja se od njih zatraže.

(6) Ako se prilikom vršenja proračunskog nadzora utvrdi da su sredstva bila korištena protivno Zakonu ili Proračunu, izvijestit će se Gradonačelnik Grada i poduzeti mjere da se nadoknade tako utrošena sredstva ili će se privremeno obustaviti isplata sredstava s pozicija s kojih su sredstva bila nenamjenski utrošena.

Članak 39.

(1) Unutarnji revizor dužan je izraditi strateški plan unutarnje revizije za trogodišnje razdoblje, te obaviti predviđene unutarnje revizije poslovnih procesa u 2021. godini, kao i poslove po nalogu Gradonačelnika.

(2) Nakon svake obavljene revizije izradit će izvješće u kojem se daje stručno mišljenje o uspostavljenim unutarnjim kontrolama u revidiranim poslovnim procesima.

**ZAVRŠNE ODREDBE**

Članak 40.

(1) Ova Odluka stupa na snagu osmog dana od dana objave u »Glasniku Grada Karlovca«, a primjenjuje se od 1. siječnja 2021. godine.

**PREDSJEDNIK**

**GRADSKOG VIJEĆA GRADA KARLOVCA**

**Matija Furač, struč.spec.oec.**

OBRAZLOŽENJE

Sukladno članku 14. Zakona o proračunu (NN RH 87/08; 136/12, 15/15.), uz Proračun Grada Karlovca za 2021. godinu s projekcijama za 2022. i 2023. godinu donosi se i Odluka o izvršavanju Proračuna Grada Karlovca za 2021. godinu.

Odlukom o izvršavanju Proračuna Grada Karlovca propisuju se prava, obveze i odgovornosti korisnika u postupku izvršavanja Proračuna Grada Karlovca za 2021. godinu.

U skladu sa navedenim, ovom Odlukom uređuje se slijedeće:

* + - struktura proračuna,
    - uvođenje jedinstvenog računa riznice,
    - prava i obveze korisnika proračunskih sredstava glede njihova namjenskog trošenja,
    - odgoda i obročna otplata duga te otpis potraživanja,
    - korištenje proračunske zalihe,
    - korištenje vlastitih i namjenskih prihoda koje ostvare proračunski korisnici,
    - način doznačavanja proračunskih sredstava planiranih za određene
    - izdatke u proračunu,
    - upravljanje gradskom imovinom,
    - uvjeti i ovlasti Grada za zaduživanje i davanje suglasnosti i jamstava,
    - proračunski nadzor i unutarnja kontrola.

Prijedlog Odluke se u bitnome ne razlikuje u odnosu na Odluku o izvršavanju Proračuna Grada Karlovca za prethodnu godinu.

U Odluku su dodani konkretni podaci o zaduživanju Grada Karlovca tijekom 2021. godine.

Predlaže se Gradskom vijeću da nakon rasprave usvoji predloženu Odluku o izvršavanju Proračuna Grada Karlovca za 2021. godinu.

Pročelnica UO za proračun i financije:

Lidija Malović, dipl.oec.