|  |  |
| --- | --- |
| Grb RH.pngREPUBLIKA HRVATSKA  KARLOVAČKA ŽUPANIJA |  |
| Grb-boja.jpg GRAD KARLOVAC  GRADSKO VIJEĆE  KLASA:  URBROJ:  Karlovac, …….. 2021. |

PRIJEDLOG

Na temelju članka 35. Zakona o lokalnoj i područnoj (regionalnoj) samoupravi („ Narodne novine“ br. 33/01, 60/01, 129/05, 109/07, 125/08, 36/09, 150/11,144/12, 19/13 – pročišćeni tekst, 137/15, 123/17 i 98/19) i članaka 34. i 97. Statuta Grada Karlovca („Glasnik Grada Karlovca“ br. 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20 i 4/21), Gradsko vijeće Grada Karlovca na \_\_\_\_ sjednici održanoj dana \_\_\_\_\_\_\_ 2021. godine donijelo je

ODLUKU

1. Trgovačkom društvu MLADOST d.o.o. Karlovac, Rakovac 1, OIB 65617396824 ustupa se obavljanje poslova reklamiranja i oglašavanja na javnim površinama i zemljištima u vlasništvu Grada Karlovca (u daljnjem tekstu: javne površine), na neodređeno vrijeme.

2. Obavljanje poslova iz točke 1. ove odluke obuhvaća i pravo korištenja postojećih reklamnih i oglasnih predmeta u vlasništvu Grada Karlovca, kao i pravo postavljanja novih reklamnih i oglasnih predmeta na mjesta određena Planom lokacija za postavljanje reklamnih i oglasnih predmeta, koji donosi Gradsko vijeće Grada Karlovca. Postavljanje reklamnih i oglasnih predmeta na mjesta koja se ne određuju citiranim Planom lokacija, izvodi se sukladno urbanističkim, prometnim i drugim tehničkim uvjetima primjenjivim na konkretnu lokaciju.

3. Zadužuje se MLADOST d.o.o. da izradi popis reklamnih i oglasnih predmeta u vlasništvu GRADA koji se već nalaze na javnim površinama, te da izradi prijedlog novih lokacija za postavljanje reklamnih i oglasnih predmeta na svim preostalim slobodnim javnim površinama, uključujući i prijedlog eventualnih promjena lokacija postojećih reklamnih i oglasnih predmeta.

4. U obavljanju poslova iz točke 1. ove odluke MLADOST d.o.o. ima pravo sklapati ugovore o pružanju usluga reklamiranja i oglašavanja na reklamnim i oglasnim predmetima, kao i pravo davati poslovnim subjektima u zakup javne površine za postavljanje reklamnih i oglasnih predmeta u svrhu reklamiranja i oglašavanja njihove djelatnosti.

5. MLADOST d.o.o. nema pravo daljnjeg ustupanja poslova iz točke 1. ove odluke.

6. U obavljanju poslova iz točke 1. ove odluke Mladost d.o.o., pored zakona i drugih propisa te općih akata Grada Karlovca, na odgovarajući način primjenjuje i odredbe Odluke o davanju u zakup i na privremeno korištenje javnih površina i zemljišta u vlasništvu Grada Karlovca („Glasnik Grada Karlovca“ br. 6/19), posebno u pogledu početnih (najnižih) iznosa zakupnine za korištenje reklamnih i oglasnih predmeta, obveze davanja javnih površina u zakup putem javnog natječaja, tekućeg i investicijskog održavanja reklamnih i oglasnih predmeta u vlasništvu Grada Karlovca i u svojem vlasništvu te sprječavanja njihovog neovlaštenog korištenja, itd.

7. Poslove iz točke 1. ove odluke MLADOST d.o.o. obavlja u svoje ime i za svoj račun.

8. Za ustup obavljanja poslova iz točke 1. ove odluke, MLADOST d.o.o. će Gradu Karlovcu plaćati godišnju naknadu u iznosu 5% ostvarene dobiti od predmetnih poslova.

9. U slučajevima od općeg interesa, na zahtjev Grada Karlovca te trgovačkih društava i ustanova u vlasništvu Grada Karlovca, MLADOST d.o.o. dužno je, prema raspoloživim kapacitetima, obaviti uslugu oglašavanja bez naknade, s time da će se određeni broj oglasnih predmeta trajno koristiti za potrebe Grada Karlovca u svrhu postavljanja turističkih karata Grada i drugih za Grad Karlovac važnih informativnih sadržaja.

10. Grad Karlovac i MLADOST d.o.o. sklopit će ugovor o međusobnim pravima i obvezama u obavljanju poslova iz točke 1. ove odluke.

Predsjednik

Gradskog vijeća Grada Karlovca

Matija Furač, struč.spec.oec.

DOSTAVITI:

1. Ured gradonačelnika, ovdje
2. Upravni odjel za komunalno gospodarstvo, ovdje
3. Gradsko vijeće grada Karlovca
4. Glasnik Grada Karlovca,
5. Dokumentacija
6. Zapisnik
7. Pismohrana

Obrazloženje

Odlukom o davanju u zakup i na privremeno korištenje javnih površina i zemljišta u vlasništvu Grada Karlovca („Glasnik Grada Karlovca“ br. 6/19) uređena je materija korištenja javnih površina za postavljanje kioska, pokretnih naprava, reklamnih predmeta i oglasnih predmeta. Sukladno odredbama Zakona o komunalnom gospodarstvu, Upravni odjel za komunalno gospodarstvo, kao upravno tijelo nadležno za ove poslove, rješenjem odobrava korištenje javne površine za navedenu svrhu. Izuzetak je raspolaganje javnim površinama temeljem javnog natječaja sukladno odredbama Zakona o vlasništvu i drugim stvarnim pravima, u kojem slučaju rješenje donosi gradonačelnik sukladno odredbama Zakona o lokalnoj i područnoj (regionalnoj) samoupravi.

Kao najčešći način raspolaganja javnim površinama u dosadašnjoj praksi Grada Karlovca možemo izdvojiti ugostiteljske terase i štandove za prigodnu prodaju, dok za postavljanje reklamnih i oglasnih predmeta nije bio iskazan širi interes, uz izuzetak trgovačkog društva Europlakat-proreklam d.o.o. Zagreb, s kojim je Grad Karlovac 1997. god. sklopio ugovor o postavljanju nadstrešnica na autobusnim stajalištima s ugrađenim svjetlećim vitrinama, samostojećih vitrina i velikog plakata. Citirani ugovor, s naknadnim dodacima, još uvijek je na snazi, a prestaje važiti donošenjem predložene odluke Gradskog vijeća o ustupanju poslova reklamiranja i oglašavanja trgovačkom društvu MLADOST d.o.o.

Također, Grad Karlovac se do sada nije odlučio upustiti u donošenje sveobuhvatnog Plana lokacija, niti u troškove samostalnog postavljanja reklamnih i oglasnih predmeta na svojim javnim površinama.

Svrha ustupanja navedenih poslova trgovačkom društvu MLADOST d.o.o., koje je za obavljanje tih poslova iskazalo interes, jest da se, pored preuzimanja i stavljanja u punu funkciju postojećih reklamnih i oglasnih predmeta, sustavnim ulaganjem u nabavu novih reklamnih i oglasnih predmeta i strateški osmišljenim pružanjem usluga reklamiranja i oglašavanja na cjelovit i efikasan način aktivira potencijal ovog segmenta poslovanja na javnim površinama.

Upravni odjel za komunalno gospodarstvo

Pročelnica

Hermina Plemić, dipl. ing. građ.